KERETAKAN KIAN NYATA, ZAHID HAMIDI DAH MULA MAIN SINDIR-SINDIR DAN PERLI

Keretakan hubungan Najib Razak dengan Zahid Hamidi barangkali tidak boleh disembunyikan lagi dan perlantikan Hishammuddin Hussein sebagai Menteri Tugas-Tugas Khas di Jabatan Perdana Menteri baru-baru ini hanya menambah-burukkan lagi keadaan yang ada.
Meskipun Najib cuba meredakan mendung yang ada dengan mengatakan perlantikan Hishammuddin adalah atas saranan Zahid sendiri, nampaknya tiada apa-apa yang berubah selepas itu.
Selain kenyataan Najib itu langsung tidak disambut oleh Zahid, sebaliknya dalam dua hari kebelakangan ini beliau sudah mula main sindir-sindir dan perli terhadap Perdana Menteri dan sepupunya, Hishammuddin yang digembar-gemburkan sebagai bakal pengganti itu.
Semalam, ketika melancarkan buku tulisan Alies Anor Abdul, Zahid berkata, penasihat kepada pemimpin negara harus berfikiran terbuka dan bersedia menerima pandangan orang lain.
Ini kerana, katanya,  mereka memainkan peranan penting dalam membantu pemimpin dalam mentadbir negara dengan lebih cemerlang.
“Penasihat yang baik harus menerima nasihat dari luar. Kalau menggunakan pemikiran yang terlalu jumud dan silo serta merasakan bahawa intelektual egoisme itu ada pada dirinya, tunggulah ketikanya bahawa keruntuhan akan berlaku.
“Ini kerana peranan penasihat ini penting untuk menentukan pola pemikiran seseorang pemerintah. Baik buruknya sesebuah daulah pemerintah adalah disebabkan penasihatnya,” ujar Zahid lagi.
Zahid berkata demikian bukan saja seperti menyindir secara halus penasihat-penasihat Najib yang sejak sekian lama banyak dipersalahkan sebagai antara punca banyaknya kecelaruan dalam kepimpinan Najib mengurus negara, bahkan beliau berucap di depan Alies Anor yang merupakan salah seorang penasihat paling kanan kepada Perdana Menteri.
Sindiran Zahid tentang peranan penasihat itu dipercayai turut juga berkaitan dengan perlantikan sepupu Najib, Hishammuddin sebagai Menteri Tugas-Tugas Khas.
Alies sebelum ini adalah Setiausaha Politik Najib, tetapi kemudian menjadi penasihat paling kanan kepada Perdana Menteri bersama Allahyarham Jamaluddin Jarjis.
Beliau kini adalah Pengerusi PWTC dan Ahli Lembaga Pengarah beberapa syarikat milik kerajaan, antaranya ialah Bank Rakyat.
Hari ini pula, di sebalik masyarakat India banyak mempertikaikan peranan kerajaan dalam melindungi dan memberi keistimewaan kepada Dr. Zakir Naik yang ceramahnya suka memberi perbandingan antara agama, Zahid mendedahkan bahawa penceramah agama tersebut memiliki taraf pemastautin tetap atau PR Malaysia.
Menurut Zahid yang juga Menteri Dalam Negeri, Dr. Zakir Naik telah menerima taraf tersebut sejak lima tahun yang lalu.
“Ertinya PR berkenaan diberikan sebelum saya menjadi Menteri Dalam Negeri,” ujar Zahid.
Siapa Menteri Dalam Negeri sebelum Zahid kira-kira lima tahun yang lalu kalau bukan Hishammuddin?
Di ketika Najib baru-baru ini melawat India dan berkunjung ke rumah superstar pujaan kaum India seluruh dunia, Rajinikanth untuk sedikit-sebanyak dengan tujuan agar kaum India di Malaysia menyokongnya dalam pilihanraya umum akan datang, pendedahan Zahid bahawa Dr. Zakir Naik telah diberikan keistimewaan status PR oleh kerajaan, sokongan pengundi India mungkin menguncup kembali.
Tentu lebih menyakitkan hati kaum India apabila status PR itu rupa-rupanya diberikan oleh sepupu Najib sendiri.
Zahid pula awal-awal lagi lepas tangan dengan ayatnya, “ertinya PR berkenaan diberikan sebelum saya menjadi Menteri Dalam Negeri.”
Untuk hari-hari seterusnya, Zahid mungkin terus dan lebih banyak melontarkan sindiran, baik kepada Najib mahupun Hishammuddin.
Gambaran mudahnya, hati Zahid memang sedang panas ketika ini.
Di pihak Najib, tiga empat kali disindir dan diperli, apakah beliau hanya akan berdiam diri saja?
Melalui riak dan risikan awal, satu lagi keretakan dalam UMNO mungkin terlalu sukar untuk dielakkan.
 (ShahbudinHusin 18/04/2017)

0

0

votes
Article Rating
Kongsikan artikel ini


ELOKLAH 'HAMLAU-HAMLAU' INI KELUAR TINGGALKAN BERSATU

Episod pemimpin keluar atau meninggalkan Bersatu berterusan lagi, kali ini Setiausaha Kerja merangkap Ahli Majlis Pimpinan Tertinggi, Kamarulazman Habibur Rahman pula mengumumkan keluar parti dalam sidang akhbar di sebuah hotel lima bintang di ibukota.
Sebelum ini, sudah beberapa kali episod yang sama menimpa Bersatu di beberapa negeri tatkala rakyat sedang menggelegak hati dan perasaan ingin menolak Najib Razak, UMNO dan BN yang menimbulkan banyak masalah, keserabutan dan beban kepada rakyat serta negara.
Rata-ratanya yang mengumumkan keluar parti itu hanyalah bersandarkan satu sebab saja iaitu tidak memperolehi jawatan atau kedudukan yang diidamkan sama ada di peringkat bahagian, negeri mahupun pusat.
Namun, untuk melindungi kepentingan diri serta bagi menampakkan mereka kononnya suci bersih dalam perjuangan, lalu diciptalah alasan kronisme, pilih kasih, mengamalkan kasta, hilang hala tuju dan sebagainya untuk menghalalkan tindakan keluar parti itu.
Difahamkan, selepas ini ada beberapa pemimpin Bersatu lagi akan turut keluar parti. Ada di peringkat pusat dan ada juga di negeri dan bahagian. Alasannya sama juga, tidak dapat jawatan atau kedudukan yang dihajati.
Siapa mereka ini?
Rata-rata yang sudah dan akan keluar Bersatu ini adalah bekas ahli UMNO, namun mereka bukanlah kelompok yang berjaya atau berwibawa selama bersama dalam parti itu. Yang terbaru ini hanyalah bekas Ketua UMNO cawangan saja.
Lalu, apabila menyertai Bersatu, dengan hanya bermodalkan pengalaman memimpin cawangan, jawatan apa yang mereka harapkan?
Ternampak jelas bahawa mereka menyertai Bersatu dengan harapan mendapat jawatan yang lebih tinggi, ada peluang bertanding pilihanraya, bergelar YB dan mungkin berpeluang mengumpul kekayaan atau menyamun di sana sini, sama seperti perangai kebanyakan pemimpin UMNO yang ada hari ini.
Apabila tidak mendapat apa yang dihajati, itulah sebabnya mereka keluar parti. Ceramah dan hujah berdegar-degar mereka selama ini kononnya untuk sama-sama menyelamatkan negara, menolak Najib yang membawa kerosakan dan memberi harapan baru kepada rakyat, ternyata hanyalah palsu belaka.
Mereka sebenarnya hanya ingin menyelamatkan perut dan diri sendiri.
Mereka yang keluar ini langsung tiada ada jati diri untuk benar-benar menyelamat dan memulihkan negara. Kepentingan peribadi dengan sendirinya terserlah apabila mereka keluar Bersatu dengan alasan yang mereka cipta itu.
Mereka yang keluar Bersatu dengan membuat sidang akhbar besar-besaran, keluar TV dan sebagainya sambil memburukkan parti yang sedang bersama Pakatan Harapan untuk mengambil alih tampuk kekuasaan kerajaan dan mengalahkan UMNO dan BN, bolehlah dianggap golongan parasit dan hamlau yang jika ditimbang-timbang sebenarnya tidak banyak berguna pun kepada Bersatu, apalagi dalam perjuangan yang masih panjang untuk menyelamatkan negara.
Biarlah mereka ini keluar Bersatu sekarang daripada meninggalkan Bersatu setelah parti itu dan Pakatan Harapan berjaya menggenggam kuasa selepas pilihanraya nanti. Malah, Bersatu dengan sendirinya menjadi bersih dengan ketiadaan hamlau-hamlau itu lagi.
Mereka yang keluar Bersatu ini kerana kecewa tidak memperolehi jawatan, dalam masa yang sama cuba membalas dendam dengan memberi kelebihan kepada Najib, UMNO dan BN untuk terus menang dalam pilihanraya akan datang. Nampaknya kesedihan tidak memperolehi jawatan sudah sanggup ditukar-ganti dengan kekalnya Najib, UMNO dan BN berkuasa lagi.
Sama ada mereka dibayar atau tidak, itulah sebenarnya niat dan nawaitu mereka. Jenis perjuangan apa mereka ini?
Sebab itu, yang diburukkan dan diberi gambaran jelik ialah Bersatu tanpa mereka sedar Najib dan UMNO jauh lebih buruk daripada itu. Selepas ini, setiap hari  mereka akan melalak memburukkan Bersatu dan pemimpinnya dengan maksud agar Najib, UMNO dan BN terus diberi mandat lagi oleh pengundi.
Mereka ini barangkali lupa,  tidak ada sesiapa pun mahu mengikut atau terpengaruh dengan apa mereka lakukan itu. Majoriti rakyat, di sebalik bagaimana berpecah sekali pun Bersatu atau parti-parti pembangkang lain, mereka tidak mungkin mahu kembali mengundi BN dan membolehkan UMNO serta Najib terus berkuasa lagi.
Rakyat secara umumnya sedar meneruskan Najib berkuasa hanya akan membuatkan negara ini terus sengsara dan diselubungi mala petaka yang berpanjangan. PRU 14 adalah peluang terbaik untuk membuat perubahan. Jika Pakatan Harapan yang diberi peluang untuk berkuasa gagal melaksanakan tanggungjawabnya dengan sempurna, perubahan boleh dilakukan semula dalam pilihanraya seterusnya.
Tetapi, jika BN dikekalkan lagi kuasanya, peluang untuk melakukan perubahan sudah tiada lagi. Lima tahun akan datang, Tun Mahathir Mohamad, jika pun masih ada, tentunya tidak berupaya lagi secergas seperti sekarang untuk meneruskan perjuangan.
Oleh rakyat tidak akan melepaskan peluang melakukan perubahan dalam pilihanraya ke-14 kali ini.
Dengan majoriti rakyat sudah membuat ketetapan untuk menolak Najib, UMNO dan BN, keluarnya hamlau-hamlau ini daripada arus yang sedang membawa perubahan, ia tidak memberi kesan apa pun sebenarnya. Mereka akan hanyut dengan sendirinya.
PKR dahulunya juga pernah mengalami episod keluar parti yang sama. Tetapi, lihatlah keputusan pilihanraya 2008 dan 2013, sokongan rakyat nyata terus meningkat juga di sebaliknya ramai yang meninggalkannya, sementara UMNO dan BN yang terus merudum dan  merudum ditolak massa.
Dalam konteks PRU 14, isu paling besar ialah Najib itu sendiri. Kebimbangan rakyat bukan saja negara akan terus sengsara dan diselaputi duka, bahkan paling ditakuti ialah lebih banyak penggadaian harta-harta negara, dua tiga Jho Low atau empat lima model mirip 1MDB akan muncul lagi bagi menutup semua keburukan sedia ada.
Ketika itu nanti, siapa lagi yang mampu menggugat pemerintah yang ada?
Oleh itu, keluarlah parti berapa ramai sekali pun, selagi yang ingin dikalahkan ialah Najib, UMNO dan BN, arus perubahan akan terus berjalan menuju destinasi impian.
(ShahbudinHusin 19/04/2017).

0

0

votes
Article Rating
Kongsikan artikel ini


SELURUH NEGARA KINI MENANTI SIAPA 17 PENERIMA BERTUAH DANA PENCEN SRC
DARIPADA NAJIB

Rafizi Ramli dijangka membuat satu lagi pendedahan yang akan membuatkan semua orang terus membuka mata terhadap skandal 1MDB sebelum tarikh pilihanraya umum akan datang menjelang tiba.
Kali ini Naib Presiden PKR itu akan mendedahkan 17 penerima bertuah yang dipercayai menerima dana daripada Najib Razak yang mana wangnya adalah berasal daripada SRC International, anak syarikat 1MDB.
SRC International memperolehi pinjaman RM4 bilion daripada Kumpulan Wang Amanah Pencen atau KWAP dan RM42 juta kemudiannya dimasukkan ke akaun peribadi Najib, tetapi Perdana Menteri mengatakan beliau tidak mengetahui wang tersebut datangnya daripada syarikat tersebut.
Najib dalam pengakuannya kepada SPRM berkata, beliau menyangkakan wang itu adalah sebahagian daripada RM2,600 juta yang diterimanya daripada penderma Timur Tengah.
Bagaimanapun, dua pengarah SRC International, Nik Faisal dan Suboh Md Yassin masih lagi misteri ke mana perginya sehingga sekarang ini.
Berdasarkan carta aliran wang yang ditunjukkan secara tidak sengaja oleh Apandi Ali ketika membersihkan nama Perdana Menteri, Rafizi mendapati wang sebanyak RM23,520,010 telah diagihkan melalui akuan Najib kepada 17 penerima yang belum diketahui identitinya.
Minggu lalu, Rafizi membuat akuan bersumpah yang meletakkan nama Nasharuddin Mat Isa, bekas Timbalan Presiden Pas sebagai penerima langsung dana SRC International melalui akaun bank Najib.
Dalam dakwaan terbaru ini, Rafizi berjanji dalam minggu-minggu mendatang beliau akan berusaha untuk mendapatkan jawapan daripada Najib dan pihak berkuasa lain berkaitan pemindahan wang yang merupakan dana SRC International kepada 17 penerima itu.
Siapakah mereka yang bertuah yang turut dapat berkongsi dana orang pencen itu?
Setelah memperolehi maklumat tersebut, Rafizi dijangka akan membuat pendedahan bersiri dan diakhiri dengan satu laporan polis yang baru terhadap Najib dengan harapan penyiasatan akan dibuka kembali.
Sesuai dengan kenyataan Apandi sendiri bahawa penyiasatan boleh dibuka semula jika ada maklumat baru, pendedahan Rafizi mengenai 17 penerima bertuah itu diharap akan menyegerakan kebenaran dapat didedahkan kepada seluruh negara.
Apatah lagi, wang tersebut adalah daripada dana KWAP iaitu milik orang-orang pencen yang tentunya mereka tidak rela sama sekali ia disalahguna untuk kepentingan peribadi mana-mana pihak.
Oleh itu, pendedahan Rafizi mengenai 17 penerima tersebut amat dinanti-nantikan oleh semua.
Dan jika pun pendedahan Rafizi nanti tidak juga berupaya menggerakkan  hati dan minda pihak berkuasa untuk membuka semula kertas siasatan, harapan lain ialah semoga ia mampu menyedarkan seluruh rakyat sebelum mereka pergi ke kotak undi untuk menentukan siapa yang patut diberi kuasa dan siapa yang wajib dijatuhkan dalam pilihanraya akan datang.
(ShahbudinHusin 19/04/2017).

0

0

votes
Article Rating
Kongsikan artikel ini


LOGIK ATAU TIDAK PENJELASAN ZAHID INI?

Selepas menyindir tentang peranan penasihat yang boleh meruntukan sesebuah kerajaan dan mendedahkan status penduduk tetap atau PR yang dimiliki oleh Dr. Zakir Naik sambil membersihkan dirinya tidak terlibat dengan pemberian tersebut, semalam Zahid Hamidi  segera tampil meredakan perbalahan “cinta tiga penjuru” perebutan kuasa dalam negara dengan berkata, perlantikan Hishammuddin Hussein sebagai Menteri Tugas-Tugas Khas di Jabatan Perdana Menteri bukan bertujuan mengambil alih jawatan Perdana Menteri atau pun Timbalan Perdana Menteri.
Sebaliknya, ujar beliau yang juga Timbalan Perdana Menteri dan Menteri Dalam Negeri, perlantikan Hishammuddin adalah bertujuan melengkapi usaha serius kerajaan menangani pelbagai isu dalaman dan antarabangsa.”Cadangan itu dibuat oleh saya kepada Perdana Menteri kira-kira toga bulan lalu dan ketika itu, Hishammuddin tidak ada dalam mesyuarat.”Ini adalah satu pancaran keikhlasan saya secara peribadi dan rasmi kepada Hishammuddin kerana kami bertiga (termasuk Perdana Menteri) pernah menjadi Menteri Pertahanan dan tahu banyak tugas lain yang perlu dilakukan,” katanya.Hmmmmm…..
Logik dan boleh diterima akal atau tidak apa yang diperkatakan Zahid itu?
Menurut beliau, perlantikan Hishammuddin bertujuan melengkapi usaha serius kerajaan menangani pelbagai isu dalaman dan antarabangsa.Hishammuddin sebelum ini sudah pun berada dalam kabinet dan memegang portfolio Menteri Pertahanan, tetapi gambaran yang diberikan Zahid seolah-olah usaha kerajaan menangani pelbagai isu dalaman dan antarabangsa selama ini masih belum cukup berkesan dan hanya dengan memberikan Hishammuddin jawatan Menteri Tugas-Tugas Khas saja, barulah ia menjadi lengkap dan sempurna.Seluruh kabinet dan kerajaan rupa-rupanya tidak lengkap dalam menangani pelbagai isu dalaman dan antarabangsa, kecuali dengan menganugerahkan satu lagi portfolio menteri kepada Hishammuddin.Wowww….hebatnya Hishammuddin kalau begitu!!Yang peliknya juga, apakah tidak boleh  peranan tambahan itu diberikan melalui kapasiti sedia ada Hishammuddin sebagai Menteri Pertahanan saja, tanpa perlu diberikan satu lagi jawatan menteri kepadanya?Atau pun, gugurkan saja portfolio Menteri Pertahanannya dan berikan beliau hanya sebagai Menteri Tugas-Tugas Khas, kalau benar jawatan baru itu lebih penting?Apa perlunya sepupu Perdana Menteri itu diberikan dua portfolio sekaligus dan hampir sama taraf dengan Timbalan Perdana Menteri sendiri?Zahid juga mengesahkan, perlantikan Hishammuddin adalah berdasarkan saranannya kira-kira tiga bulan lalu kepada Najib.Kiranya benar Zahid yang memberikan saranan perlantikan Hishammuddin dan ia pula benar-benar untuk melengkapi usaha kerajaan yang tidak lengkap dalam menangani pelbagai isu dalaman dan antarabangsa, mengapa Najib mengambil masa selama tiga bulan untuk mengumumkannya?Bukankah sepatutnya Hishammuddin sudah dilantik tiga bulan yang lalu lagi?Kenapa juga reaksi Zahid sendiri ketika mula-mula diumumkan perlantikan Hishammuddin, nadanya terlihat begitu hambar dan kosong, kalau betul beliau yang mencadangkannya?Jika Zahid sendiri yang mencadangkannya, kenapa pula beliau main sindir dan perli kepada Najib dan Hishammuddin?Nampaknya penjelasan Zahid lebih mencetuskan kekeliruan berbanding menjernihkan keadaan, malah banyak pihak dalam UMNO sendiri hanya “senyum-senyum” dengan kenyataan beliau kali ini.
(ShahbudinHusin 20/04/2017).

0

0

votes
Article Rating
Kongsikan artikel ini


"NAJIB TAK MAMPU BUAT TRANSFORMASI, MELAINKAN HANYA "TRANSFER MONEY"

Ucapan Perdana Menteri, Datuk Seri Najib Razak yang berikrar untuk memakmurkan negara sehingga dapat berada di kedudukan 20 negara termaju di dunia membuatkan saya tersenyum seketika.
Sedangkan Wawasan 2020 tidak tercapai, bagaimana negara boleh menjadi 20 negara termaju di dunia?
Adakah ini hanya sekadar ‘angan-angan Mat Jenin’ atau impian Najib yang tidak tercapai dek akal? Jika negara maju tetapi rakyatnya mundur, tiada gunanya.
Negara kita sememangnya mempunyai infrastruktur yang kian maju setanding dengan negara-negara maju yang lain namun mentaliti Menteri-Menteri Umno BN masih di tahap negara ketiga.
Sudah terlalu banyak ungkapan ‘manis’ ditaburkan untuk mengaburi rakyat dengan cara mengambil harta rakyat secara sedar. Yang menambahkan lagi terencatnya, skandal negara dalam pelbagai isu seperti 1MDB, Menteri dan pegawai rasuah jutaan dan bilion ringgit yang menelan duit rakyat.
Kerajaan Umno BN juga ada berikrar akan terus berjuang membela nasib orang Melayu dan Bumiputera sama ada bumiputera Islam atau bukan Islam. Adakah ikrar ini hanya untuk sedapkan hati rakyat sedangkan berbilion ringgit hilang entah ke mana. Malah ada bukti wang 1MDB di’transfer’ ke akaun individu secara berjemaah.
Rakyat hari ini semakin sengsara dan menderita dengan kerajaan kleptokrasi di bawah pimpinan Najib Razak. Adakah cukup dengan kemajuan yang dicanang tetapi kehidupan rakyat marhaen semakin terhimpit dengan harga barangan yang melambung tinggi dan bebanan GST?
Apakah definisi sebenar ‘negara moden’ jika Umno BN hanya merujuk kepada Keluaran Dalam Negara Kasar (KDNK) per kapita sebagai petunjuk, ianya adalah suatu masalah besar.
Sememangnya kemajuan dan keamanan negara perlu dipelihara dan dibendung daripada awal jika ingin menuju negara maju. Negara maju bukan sekadar pembangunan ekonomi sahaja tetapi pemikiran juga perlu dipupuk bagi menyeimbangkan dengan gerakan kemajuan negara kita.
Dato’ Saifuddin Nasution Ismail
Setiausaha Agung
Parti KEADILAN Rakyat
20 April 2017
Ulasan Blog –
Barangkali apa yang disebut oleh Saifuddin Nasution Ismail ini lebih memudahkan lagi untuk kita membuat keputusan dalam PRU 14 akan datang.
Di sebalik pelbagai transformasi yang diumumkan Najib, yang utama harus rakyat ingat sebenarnya ialah pelbagai “transfer money”  juga berlaku dengan berleluasa dan dalam jumlah yang mega banyaknya.
Tidak pernah dalam akaun bank peribadi mana-mana Perdana Menteri sebelum ini ada kemasukan wang dengan angka bilion ringgit banyaknya. Kemudian daripada akaun Najib, ia menjalar dan merebak lagi ke merata-rata.
Hanya di era Najib ini wang adalah benar-benar raja. Ramai sudah yang gelap mata, malah pejuang tiba-tiba bertukar menjadi pejuwang dan yang sedihnya, agawaman pun ada yang lebih dikenali sebagai agamawang.
Bayangkan apa jadi jika rakyat tidak memberi pengajaran dan hukuman?
Sudah tentu akhirnya bukan saja ia terus berleluasa, malah Perdana Menteri selepas ini pun tidak segan silu juga melakukan amalan “transfer money” yang sama.
Hanya undi kita menolak Najib, UMNO dan BN yang mampu menyelamatkan negara dan membebaskan rakyat daripada terus sengsara serta tiaga lagi gejala “transfer money” sampai bila-bila.
(ShahbudinHusin 20/04/2017).

0

0

votes
Article Rating
Kongsikan artikel ini


BOLEH PERCAYAKAH KATA2 NAJIB INI?

Najib Razak memberitahu, kos sara hidup di Malaysia adalah yang terendah di kalangan negara-negara Asean berdasarkan kajian yang yang dilakukan oleh Economist Intelligence Unit.
Menurut Perdana Menteri lagi, keadaan itu adalah hasil pelbagai usaha yang dilaksanakan kerajaan untuk mengurangkan kos sara hidup rakyat.
Betulkah?
Secara mudahnya, kos sara hidup adalah pengiraan perbelanjaan yang terpaksa ditanggung oleh seseorang atau sesebuah keluarga untuk memenuhi keperluan asas seperti makanan, pakaian, tempat tinggal dan keperluan-keperluan lain yang diperlukan untuk keselesaan hidup.
Ia secara langsung juga berkait dengan jumlah pendapatan dan kenaikan harga barang di mana sekiranya  pendapatan berada pada kadar yang lebih rendah berbanding dengan perbelanjaan, bermakna taraf kehidupan rakyat adalah merosot. Maknanya, kos sara hidup adalah meningkat.
Sebaliknya, sekiranya  pendapatan meningkat pada kadar lebih tinggi berbanding perbelanjaan, bererti taraf hidup  semakin meningkat dan kos sara hidup dikira rendah.
Dalam konteks Malaysia, benarkah realitinya kos sara hidup kita terendah di kalangan negara-negara Asean?
Atau kajian saja mendapatinya sedemikian?
Apakah pendapatan rakyat Malaysia meningkat dengan lebih baik berbanding penduduk di Singapura dan Brunei?
Jika pun pendapatan rakyat Malaysia tidak meningkat dengan baik berbanding dua negara jiran tersebut, adakah harga barang keperluan harian di negara kita lebih rendah berbanding Thailand, Indonesia dan Vietnam?
Apakah cukai GST, penarikan subsidi dan beberapa kenaikan harga barang yang berterusan sejak tahun-tahun kebelakangan ini tidak memberi kesan kepada tambahan perbelanjaan dan kos sara hidup rakyat?
Bagaimana pula agaknya perasaan makcik-makcik Felda apabila mendengar kata-kata Najib bahawa kos sara hidup di Malaysia adalah yang terendah sekali sedangkan harga ikan kembong yang mereka beli sudah berharga RM22 sekilogram?
Siapa yang Najib cuba gembirakan dengan kata-katanya itu – dirinya sendiri atau rakyat kebanyakan yang setiap hari pergi ke pasar?
(ShahbudinHusin 21/04/2017).

0

0

votes
Article Rating
Kongsikan artikel ini


KOUTA BUMIPUTERA SUATU PENGHINAAN, BERANIKAH KJ MENYEBUTNYA DALAM
PERHIMPUNAN AGUNG UMNO?

Ketika menghadiri wacana anak muda India mengenai Pelan Transformasi 2050 atau TN50, Khairy Jamaluddin berkata, orang Melayu perlu melihat sistem kouta sebagai suatu penghinaan kepada mereka.
“Kita perlu melihat sistem kouta ini suatu penghinaan, di mana kita perlukan kouta untuk bergerak ke depan.
“Saya mahu supaya suatu hari nanti, masyarakat Melayu boleh kata kita masuk universiti bukan pasa kouta. Saya mahu masyarakat Melayu bertanding dalam gelanggang yang sama, itu aspirasi saya,” kata Ketua Pemuda UMNO dan Menteri Belia dan Sukan itu.
Dalam konteks persaingan yang sihat, pandangan Khairy Jamaluddin atau KJ mungkin ada betulnya, tetapi beliau juga harus menyedari bahawa sistem kouta untuk Bumiputera adalah sesuatu yang termaktub dalam Perlembagaan sejak sekian lama.
Sistem itu diperkenalkan kerana orang Melayu dan Bumiputera dilihat masih ketinggalan dan tidak mampu bersaing dengan kaum-kaum lain.
Jika KJ benar-benar ikhlas melihat sistem kouta sebagai suatu penghinaan kepada orang Melayu, beliau seharusnya tidak sekadar bercakap mengenainya di depan kelompok bangsa lain, sebaliknya mesti berani melontarkannya dalam Perhimpunan Agung UMNO.
Itulah pentas yang paling sesuai jika beliau ingin menerapkan sesuatu yang baru atau mengubah mengenai nasib bangsanya sendiri.
Janganlah, hanya di pentas kaum lain beliau berani berkokok mengenai kouta sebagai suatu penghinaan demi meraih populariti mereka, sebaliknya di depan orang Melayu dan Bumiputera sendiri, lain dan berbeza pula nadanya atau lebih kuat menjerit “Hidup Melayu” agar terus disanjung dan dipuja.
Presiden Perkasa, Ibrahim Ali mengingatkan KJ bahawa sistem kouta dibuat berdasarkan peruntukan Perlembagaan dan sebarang usaha memansuhkannya akan menjejaskan keselamatan negara.
Malah, beliau menggesa KJ agar meletakkan jawatan jika tidak dapat menerima sistem kouta sebagai suatu dasar yang diamalkan oleh kerajaan.
Dalam pada itu, pada April 2014, selepas mempengerusikan mesyuarat Exco Pemuda UMNO, KJ juga dilaporkan menggesa disediakan kouta untuk anak muda dan Bumiputera memiliki rumah PRIMA.
Kata beliau, sistem cabutan tidak akan menjamin golongan muda dan Bumiputera mendapat sekurang-kurangnya 30 peratus keseluruhan projek tersebut, melainkan perlu ada sistem kouta untuk menjaminnya.
Sekarang, bagaimana pendiriannya mengenai kouta boleh berbeza?
(ShahbudinHusin 21/04/2017).

0

0

votes
Article Rating
Kongsikan artikel ini


"BERHENTI SAJALAH JADI KERAJAAN"

Di sebalik gegak-gempita dan gebang kencang di sana-sini kononnya Najib Razak berjaya memacu ekonomi negara dengan baik, malah dikata juga pertumbukan kita lebih baik berbanding negara-negara maju, hakikatnya apa yang terbentang di depan mata amat menyedihkan rakyat jelata.
Bukan saja sebenarnya ramai peniaga tutup kedai, syarikat tidak ada kontrak dan ada yang sampai menjual bangunan serta puluhan ribu lepasan universiti masih menganggur, sekarang ini menyediakan ubat untuk kesihatan rakyat pun nampaknya kerajaan sudah mula tercungap-cungap.
Arahan terbaru kini meminta pesakit memulangkan semula ubat yang tidak habis mereka gunakan kepada klinik atau hospital kerajaan…kononnya bagi mengelakkan pembaziran.
Tidakkah ini menunjukkan kerajaan sudah parah sehingga ubat lebihan pun minta dipulangkan?
Kalau pembaziran yang ditekankan, apakah kerajaan tidak membazir dalam perkara-perkara lain?
Bukankah setiap pesakit biasanya diberikan ubat oleh doktor berdasarkan jangkaan mereka mampu pulih daripada penyakit yang dihidapi?
Kalau jangkaan mereka perlu makan ubat selama tiga hari, tiba-tiba mereka sudah sembuh dalam tempoh dua hari, bermakna lebihan ubat  yang tinggal hanyalah sedikit iaitu bekalan untuk satu hari saja.
Apakah dengan jumlah ubat lima enam biji itu kerajaan begitu berkira dan tidak mampu menanggungnya lagi?
Jika seorang pesakit memulangkan ubat lebihan mereka kepada klinik atau hospital, sudah tentu ubat itu akan diberikan untuk pesakit yang lain pula atau dalam erti kata lain ianya dikitar semula.
Dalam hal ini, bagaimana jika ubat tersebut sudah tercemar, tidak lagi terjamin kebersihannya kerana disentuh dan diletak mereta-rata, dijangkiti kuman dan sebagainya?
Apakah untuk mencapai matlamat negara maju dan TN50, langkah memulangkan ubat ini merupakan amalan yang sesuai atau langkah mundur ke belakang yang memalukan?
Adakah negara-negara maju yang lain turut mengamalkan pendekatan seperti itu?
Adakah negara Afrika paling mundur sekali pun pernah berbuat perkara yang sama?
Apa agaknya perasaan makcik-makcik  Felda apabila untuk pergi ke klinik saja jauhnya mungkin lima atau enam kilometer dan kemudian mengembalikan ubat yang tidak habis digunakan, mereka perlu bermotosikal atau berkereta usang puluhan kilometer lagi bagi tujuan itu?
Sudahlah harga ikan kembong RM22 sekilo, adakah mereka gembira dan redha dengan langkah kerajaan itu atau dalam hati mereka akan berkata, “lebih baik berhenti sajalah jadi kerajaan” jika sudah begitu sekali parahnya untuk mengurus negara?
(ShahbudinHusin 22/04/2017).

0

0

votes
Article Rating
Kongsikan artikel ini


SATU PERKARA ZAHID SUDAH BERJAYA!!

Secara tiba-tiba saja isu berkaitan Dr. Zakir Naik kembali diperbualkan, malah lebih panas, sebaik Timbalan Perdana Menteri, Zahid Hamidi mendedahkan bahawa pendakwah kelahiran India itu sudah memiliki taraf pemastautin tetap Malaysia sejak lima tahun lalu.
Kenapa pemilikan status PR itu baru didedahkan sekarang?
Jika selama lima tahun kerajaan boleh menyimpan rahsia mengenainya, mengapa tiba-tiba ia diberitahu secara terbuka?
Zahid pula sudah menjadi Menteri Dalam Negeri sejak 2013, mengapa hanya setelah Hishammuddin Hussein diumumkan oleh Najib Razak sebagai Menteri Tugas-Tugas Khas di Jabatan Perdana Menteri yang dilihat ramai suatu persaingan atau cubaan menyingkirkannya, barulah beliau mendedahkan tentang status PR Dr. Zakir Naik itu?
Hakikatnya, sejak tahun-tahun kebelakangan ini Dr. Zakir Naik bukan lagi asing, malah amat kerap datang ke Malaysia untuk menyampaikan ceramah-ceramahnya dan diberi sambutan meriah atas keyakinan ramai terhadap ilmu yang dimilikinya.
Tetapi, perdebatan kali ini bukan saja tentang isi dan penyampaian ceramahnya, malah juga tentang taraf pemastautin tetap atau PR yang dimilikinya.
MCA, MIC, Hindraf dan parti-parti komponen BN di Sarawak dengan lantang mempertikaikan kewajaran status PR yang diberikan kerajaan terhadap Dr. Zakir Naik dan mahukan ia disemak semula.
Bersama penganut agama Hindu dan bukan Islam yang sedia menolak keberadaan dan keistimewaan yang diberikan kerajaan kepada Dr. Zakir Naik, kini komponen BN sendiri turut serta dengan mereka.
Semuanya jadi lebih rancak kerana Zahid Hamidi mendedahkan status PR yang dimiliki oleh penceramah agama tersebut, namun awal-awal turut membersihkan namanya dengan mengatakan status PR itu diberikan oleh pendahulunya yang menjadi Menteri Dalam Negeri sebelum ini.
Sementara parti-parti komponen BN menolak Dr. Zakir Naik dan mahu status PRnya disemak semula, masyarakat, parti serta NGO Islam pula terus bersuara mempertahankan penceramah itu.
Bahkan di sebalik kerajaan India mengeluarkan waran tangkap kedua terhadap Dr. Zakir Naik atas dakwaan menggalak serta mempromosi ketidakharmonian antara masyarakat berlainan agama dan penggubahan wang haram, kelompok Islam terus mendesak kerajaan agar melindungi dengan tidak menyerahkannya untuk dibicarakan di negara tersebut.
Berdepan dengan keadaan ini, Najib sekarang ini jelas berada di persimpangan antara kelompok Islam, termasuk Pas yang menyokong Dr. Zakir Naik dengan parti-parti komponen BN sendiri yang menolak dan mendesak status PR penceramah agama itu disemak semula.
Menyemak semula status PR Dr. Zakir Naik, apalagi jika sedia menyerahkannya kepada kerajaan India, tentunya akan membuatkan masyarakat Islam marah dan tersinggung, tetapi mengekal dan melindunginya pula pasti akan membuatkan sokongan Islam, khususnya pengundi India, terus menguncup.
Apa pilihan Najib?
Dapatkah Menteri Tugas-Tugas Khas yang baru dilantik membantu abang sepupunya menangangi perkara itu?
Realitinya, semua ini berlaku tidak lain disebabkan Zahid Hamidi secara tiba-tiba dan terbuka mendedahkan Dr. Zakir Naik sudah memiliki status PR, walhal ia tersembunyi dengan baik sejak lima tahun lalu.
Selepas membuka rahsia itu, Zahid pula nampaknya tidak lagi berkata apa-apa.
Jika tidak didedahkan status PR itu, komponen BN pun barangkali tidak perlu untuk bercakap banyak tentang Dr. Zakir Naik.
Diam-diam, Zahid nampaknya tidak duduk saja, bahkan sudah berjaya dalam satu permainan politiknya.
(ShahbudinHusin 22/04/2017).

0

0

votes
Article Rating
Kongsikan artikel ini


JIKA JUNG-NAM BOLEH DISERAH UNTUK SELAMATKAN 9 NYAWA, DR. ZAKIR JUGA
WAJIB DIPULANGKAN DEMI KEHARMONIAN 31 JUTA RAKYAT MALAYSIA

Dr. Zakir Naik, penceramah kontroversi kelahiran India adalah masalah baru yang sengaja ditempah oleh negara kita. Mengundangnya sekali dua untuk memberikan ceramah mungkin sudah memadai, tetapi memberikannya taraf pemastautin tetap sama sekali tidak berbaloi bagi sebuah negara berbilang bangsa dan agama seperti Malaysia yang harmoni serta aman damai selama ini.
Dalam ceramah terbukanya, Dr. Zakir gemar membuat perbandingan antara agama kerana ia adalah kepakarannya serta beliau juga dikatakan hafal beberapa kitab agama-agama lain.
Tetapi, untuk apa perbandingan salah dan benar antara agama itu diperbesar-besarkan dan dibenarkan berlaku? Apakah jika itu kepakarannya, maka Dr. Zakir wajar melakukannya di mana-mana?
Bukankah ia akan menjejaskan keharmonian antara agama di negara kita?
Jika selama ini jiran tetangga kita yang bukan segama tiada masalah mendengar azan lima kali sehari dan kita juga tiada masalah melihat mereka pergi ke gereja atau mengunjungi kuil, mengapa kita perlu membenarkan Dr. Zakir merosakkan segala-segalanya yang harmoni itu dengan ilmu yang ada padanya?
Adakah perbezaan agama untuk kita saling bermusuh dan menunjuk-nunjuk siapa benar dan siapa salah di sisi Tuhan?
Adakah Tuhan mencipta banyak agama di dunia ini untuk kita saling berbalah dan berbangga memberitahu bahawa jalan keagamaan mereka sebagai salah?
Kiranya kita boleh memburuk-burukkan dan mengecam agama lain, apakah mereka juga tidak boleh memburuk-burukkan agama Islam?
Cuba bayangkan jika penceramah-penceramah agama seperti Ustaz Kazim Elias, Dr, Hasan Din, Ismail Kamus lain-lainnya serta program-program agama di televisyen hari-hari bercerita tentang perbezaan antara agama dan mengecam agama lain sebagai salah dan karut?
Apa akhirnya akan jadi kepada masyarakat dan negara kita?
Sejak awal lagi Dr. Zakir adalah penceramah yang bermasalah. Beliau bukan saja dilarang aktif di negaranya sendiri iaitu India, bahkan dihalang masuk ke beberapa negara seperti UK dan Kanada.
Alasannya sama, perbandingan agama yang diperinci dan menjadi bahan ceramahnya boleh menjejaskan keharmonian, mewujudkan perasaan benci kepada agama lain serta menggalakkan keganasan. Ada juga yang menggelar beliau sebagai pengganas agama.
Dalam hal ini, tindakan Hishammuddin Hussein memberikan taraf pemastautin tetap atau PR kepadanya seperti didedahkan oleh Zahid Hamidi adalah suatu kesilapan besar. Status PR itu membawa lebih petaka dan masalah kepada keharmonian negara kita.
Hakikatnya, kita tidak memerlukan sama-sekali pendakwah untuk bercerita tentang perbezaan agama antara Islam dengan Kristian atau antara Islam dengan Hindu. Kita dengan agama kita dan biarlah mereka dengan agama mereka.
Yang diperlukan ialah mendidik penganut agama Islam itu sendiri menjadi lebih baik, taat agama, hormati orang lain, tolong-menolong, menjaga alam sekitar, menjauhi rasuah, tidak mencuri, tidak menyamun dan sebagainya.
Apalah gunanya membesar-besarkan perbandingan antara agama jika hari-hari yang ditangkap kerana rasuah atau yang terlepas kerana diketahui mencuri wang berjuta-juta wang adalah orang beragama Islam sendiri?
Dr. Zakir sendiri tahu, jika beliau yang memohon PR itu atau jika Malaysia yang menawarkannya, ia adalah bertujuan melindungi dirinya yang sedang dicari oleh negaranya sendiri.
Masalah Dr. Zakir adalah masalah beliau dengan negaranya yang mana ada undang-undang didakwa telah dilanggarnya, termasuk berkaitan penggubahan wang haram. Malaysia tidak seharusnya terjebak dengan masalah itu dan biarkan Dr. Zakir menyelesaikannya kerana kesalahannya dilakukan di India, bukan di Malaysia. Tiada untungnya sama-sekali kita terlibat sama.
Kalau Dr. Zakir percaya Tuhan itu benar dan Tuhan juga sentiasa bersama orang-orang yang benar, tiada sebab beliau takut untuk berdepan dengan keadilan. Tuhan pasti ada untuk melindunginya kerana Tuhan sentiasa adil kepada hamba-hambaNya.
Dengan Dr. Zakir lebih takut kepada seksaan yang dipercayai akan diterimanya jika beliau diserahkan kepada India, tidak lebih hanya membuktikan jiwa perjuangan dan keyakinannya kepada kebenaran dan keadilan tidaklah sekuat mana. Beliau nampaknya lebih takut kepada manusia daripada Tuhan.
Lagi pula, selagi namanya perjuangan, memang adat berdepan dengan cabaran, halangan dan seksaan. Ia telah berlaku sejak zaman Nabi Muhammad dan era kebangkitan Islam dulu lagi.
Belum terlambat untuk Malaysia menyedari kesilapannya. Dalam hal ini, Malaysia harus segera membatalkan status PR Dr. Zakir dan melepaskannya untuk bebas pergi ke mana-mana negara pilihannya.
Jika semasa beliau berada di Malaysia ini, terdapat tuntutan untuk menyerahkannya kepada kerajaan India, beliau harus diserahkan dengan baik atas prinsip menghormati undang-undang antarabangsa. Malaysia tiada keperluan melindunginya.
Sebelum ini, jika kita boleh menyerahkan mayat Kim Jung-nam untuk menjamin keselamatan sembilan rakyat kita yang bagai dijadikan tebusan di Korea Utara, tiada sebab kita tidak boleh serahkan juga Dr. Zakir kepada India demi keharmonian dan rukun damai 31 juta rakyat Malaysia.
Zahid Hamidi sebagai Menteri Dalam Negeri pasti akan disanjung oleh seluruh rakyat Malaysia, khususnya orang Islam yang waras dan bukan Islam, jika dapat melakukannya dengan segera.
(ShahbudinHusin 23/04/2017).

0

0

votes
Article Rating
Kongsikan artikel ini


PAS INGAT DIA SIAPA?

Dalam perkembangan terbaru, Pas melalui Ketua Penerangan Dewan Ulamanya, Dr. Khairuddin Aman Razali mahu semua parti-parti pembangkang tidak meletakkan calon di 80 kerusi Parlimen yang akan ditandingi parti itu.
Kata beliau, ia bagi memberi laluan Pas berdepan satu lawan satu dengan UMNO dan BN di semua kerusi tersebut.
Amboiii…. bukan main besar hajat dan permintaan Pas kali ini?
Tetapi, siapa dan apa kedudukan mereka dalam gabungan parti-parti pembangkang?
Bukankah Pas sekarang ini tidak terikat lagi dengan Pakatan Harapan, sebaliknya sudah berada dalam blok ketiga yang dinamakan Gagasan Sejahtera bersama Ikatan?
Melalui blok ketiga itu, tidakkah Pas bebas bertanding di mana-mana saja kerusi yang disukainya, bahkan dulu pernah berkata, sedia berdepan dengan sesiapa saja dan yakin menang di sebahagian besar daripadanya?
Kenapa sekarang sudah mula mengendur nada dengan meminta parti-parti pembangkang lain agar jangan meletakkan calon di kerusi yang Pas bertanding?
Dalam pada itu, bagaimana Pas boleh sesuka hati meminta Pakatan Harapan agar jangan meletakkan calon di 80 kerusi Parlimen yang ingin ditandinginya?
Adakah Pas merasakan mereka adalah “abang besar” dalam pembangkang?
Apakah Pas saja yang ada kouta atau jumlah kerusi ingin ditandingi, manakala parti-parti lain mesti tunduk begitu saja kepada mereka?
Tidak mungkinkah, jika diberi laluan nanti, Pas akhirnya akan berpakat dan lebih cenderung untuk memberi laluan mudah kepada  UMNO dan BN sebagai membalas budi kerana memberi laluan membentangkan usul Akta 355 dah kemudian membentuk sebuah kerajaan campuran dengan tujuan mengekalkan Najib Razak sebagai Perdana Menteri?
Atau mungkinkan apa yang diluahkan oleh Dr. Khairuddin  ini menandakan Pas ingin kembali semula menyertai Pakatan Harapan?
Tetapi, sama ada mahu bersama Pakatan Harapan, apatah lagi jika tidak, bukankah  agak keterlaluan bagi Pas meletakkan hak mereka di 80 kerusi Parlimen untuk ditandingi sebelum sebarang perbincangan diadakan?
Dalam pilihanraya 2013 lalu, Pas hanya bertanding 73 kerusi Parlimen saja, maka bagaimana tiba-tiba boleh meningkat kepada 80 kerusi pula?
Sementara Pas tidak mahu kerusi mereka disentuh atau diambil oleh pihak lain, parti itu sebaliknya awal-awal lagi sudah menunjukkan kecenderungan ingin mencuri hak parti lain.
Macam mana tu?
Selain itu, adakah luahan Dr. Khairuddin ini  juga sebagai tanda-tanda awal bahawa hubungan Pas dengan PKR tidak jadi dan masih sayang untuk dileraikan, walaupun ia sepatutnya akan diputuskan dalam Muktamar pada 28 April ini?
(ShahbudinHusin 23/04/2017)

0

0

votes
Article Rating
Kongsikan artikel ini


LAGI BANYAK PAS NAK BERTANDING, TIDAKKAH LAGI MENYERLAHKAN PERANAN
SEBAGAI SEKUTU UMNO?

Selain mahu parti-parti pembangkang lain tidak meletakkan calon di 80 kerusi Parlimen yang akan ditandinginya dalam pilihanraya akan datang, Pas juga mula menunjukkan keghairahan untuk berkuasa di beberapa negeri.
Semalam, Pas turut mengumumkan kesediaan untuk memerintah Pahang dengan mengumumkan akan bertanding 10 kerusi Parlimen dan 30 kerusi DUN di negeri itu.
Pahang mempunyai 14 kawasan Parlimen dan 42 kerusi DUN keseluruhannya.
Sebelum itu, Pas Perak juga menzahirkan hasrat yang sama dengan Pesuruhjaya Pas negeri, Razman Zakaria menyatakan, pihaknya akan bertanding di 30 daripada keseluruhan 59 kerusi DUN di negeri tersebut.
Dengan berdoa agar orang UMNO dan Pas mengundi calon parti mereka, Razman yakin Pas akhirnya dapat membentuk kerajaan baru di Perak.
Dalam masa yang sama, Pas sudah tentu ingin mengekalkan kuasanya di Kelantan dan berusaha merampas kembali Terengganu yang pernah dikuasainya selama sepenggal pada pilihanraya 1999 dahulu.
Tidak lama sebelum ini, sebagaimana klip video yang tersebar luas di media sosial, Hadi Awang turut menyebut keinginan Pas untuk mentadbir lima negeri melalui kerjasama dengan UMNO.
Lima negeri yang disebutkan oleh Presiden Pas itu ialah Kelantan, Terengganu,  Kedah, Perak dan Selangor.
Kesimpulannya, walaupun pada PRU 13 lalu, Pas hanya menang 21 kerusi Parlimen dan berjaya mengekalkan kuasa di Kelantan saja, tetapi dalam pilihanraya akan datang, ternampak mereka amat ghairah dan bernafsu tinggi  dengan awal-awal lagi sudah meletakkan “cap jari”  mahu bertanding  80 kerusi Parlimen serta mentadbir di lima negeri.
Mampukah Pas secara sendirian mencapai cita-citanya itu?
Adakah semua itu memperlihatkan Pas sebagai parti yang sombong dan bongkak sebagaimana didakwa oleh Mahfuz Omar?
Jika dilihat berdasarkan latar belakang kepimpinan Pas sedia ada setelah sebahagian besar kalangan profesionalnya berhijrah menyertai Amanah, mampukah Pas memainkan peranan mentadbir negara dan lima negeri yang dihajatinya itu?
Atau, apa sebenarnya tujuan Pas mahu bertanding di banyak kerusi Parlimen dan DUN tanpa kompromi dengan parti-parti pembangkang lain, malah awal-awal membuat pengumuman serta macam berlagak mahu semua orang tunduk serta memberi laluan kepada mereka?
Jika benar mahu  bertanding banyak kerusi dan berhajat juga ingin menang sebanyak yang mungkin, kenapa Pas tidak bersikap lembut dalam berunding sesama parti-parti pembangkang?
Mengapa mesti bersendirian dan jika pun sedia untuk diajak berunding, tetapi awal-awal lagi sudah meletakkan pelbagai syarat ketat, terutamanya dari segi kedudukan kerusi yang tidak boleh diusik oleh pihak lain?
Adakah akhlak seperti itu menepati ciri-ciri yang dikehendaki oleh Islam, sesuai dengan kedudukan Pas sebagai parti yang bersandarkan perjuangan Islam?
Sekali lagi, apa sebenarnya tujuan dan hajat besar Pas dalam pilihanraya akan datang ini?
Salahkah jika kita menelah bahawa tujuan dan matlamat sebenar Pas bukanlah sangat untuk menang pilihnaraya, tetapi lebih untuk membantu dan memberi kelebihan kepada Najib, UMNO dan BN agar terus kekal berkuasa?
(ShahbudinHusin 24/04/2017).

0

0

votes
Article Rating
Kongsikan artikel ini


PAKATAN HARAPAN JANGAN BUANG MASA MELAYAN, ROYAN PAS HANYA MAHU TARIK
PERHATIAN….

Terbaru ini Timbalan Presiden Pas, Tuan Ibrahim Tuan Man dan Pesuruhjaya Pas Selangor, Iskandar Samad pula melibatkan diri dalam cubaan mahu mengugut Pakatan Harapan.
Tuan Ibrahim meletakkan syarat agar parti-parti pembangkang lain jangan ganggu Kelantan serta kerusi tradisi yang biasa ditandingi Pas jika mahu pertandingan tiga penjuru dielakkan dalam pilihanraya akan datang ini.
Jangan ganggu kerusi Pas. Bila ada kerusi Pas diganggu, kita bebas bertanding di mana-mana saja kerusi yang ditandingi Pakatan Harapan, ujar beliau.
Dalam nada yang hampir sama, Iskandar berkata, kerusi pembangkang lain di Selangor bebas untuk ditandingi oleh Pas jika tiada persetujuan dicapai berkaitan pembahagian kerusi dengan mereka.
Sehubungan itu, tambahnya, Pas Selangor sudah sedia untuk bertanding di 45 kerusi DUN dan 15 kerusi Parlimen di negeri itu.
Apakah makna semua ini?
Daripada mahukan parti-parti lain jangan bertanding di 80 kerusi Parlimen yang akan ditandingi parti itu dan kemudian meluahkan keghairahan menguasai beberapa negeri, Pas kini nampaknya sudah mula main ugut-ugut pula.
Sebagaimana yang disebut dalam posting sebelum ini, siapa Pas dalam Pakatan Harapan atau di kalangan parti-parti pembangkang untuk mereka berkelakuan sedemikian?
Tidakkah mereka adalah blok ketiga yang lebih merupakan sekutu UMNO dan BN, berbanding sebagai rakan kepada Pakatan Harapan?
Teruskan sajalah dengan Gagasan Sejahtera yang selama ini kononnya mampu mengubah dunia!
Jadi, kenapa nak main ugut-ugut terhadap Pakatan Harapan?
Adakah Pas sekarang sudah mula terasa akan kalah di Kelantan dan di banyak kerusi yang akan ditandinginya, lalu cuba menggunakan taktik ugut untuk melindungi kelemahan,  sambil dapat juga menjaga ego sendiri yang begitu tinggi?
Siapa peduli jika Pas mahu bertanding di mana dan banyak mana kerusi sekali pun?
Apabila setiap hari makin kuat melatah, lebih-lebih lagi menjelang Muktamar Tahunan pada 28 April ini, itu adalah tanda paling nyata Pas sebenarnya semakin lemah, tetapi masih cuba menarik perhatian seolah-olah mereka masih penting.
Jika tidak lemah, kenapa berkelakuan begitu?
Kenapa Pas masih ingin berunding dengan Pakatan Harapan, bukankah Najib Razak dan UMNO adalah sahabat karib mereka sekarang ini?
Siapa yang sebelum ini mengatakan tidak mahu berebut kuasa dengan UMNO, ingin menjadi penasihat dan meminta ahli-ahli Pas tidak bermusuh dengan UMNO sehingga ke akhirat?
Kepada Pakatan Harapan, tak usah dilayan latah dan royan Pas kali ini. Kukuh dan kekalkan pendirian bersama parti-parti sedia ada iaitu PKR, DAP, Amanah dan Bersatu dengan matlamat utama menyingkirkan Najib,  menumbangkan UMNO dan BN serta menyelamatkan negara ini.
Lupakanlah Pas, lagi kuat mereka meroyan dan melalak, itu tandanya mereka semakin lemah dan ditolak. Biarkan saja parti itu dengan dunia barunya.
Berbagilah kerusi antara empat parti yang ada dalam Pakatan Harapan. Selepas pembahagian selesai, tumpukan kepada gerak kerja pilihanraya dengan segera menubuhkan jentera di peringkat negeri, bahagian dan peti undi.
Itu jauh lebih penting daripada melayan Pas yang karenahnya tidak sudah-sudah dan tiada titik penamatnya.
Bagi majoriti rakyat, bukan saja Najib, UMNO dan BN yang mereka mahu tolak, malah sekutu dan sesiapa yang dilihat membantu juga akan ditolak sama. Jangan sesekali dihampakan harapan rakyat yang rata-ratanya inginkan perubahan.
(ShahbudinHusin 24/04/2017).

0

0

votes
Article Rating
Kongsikan artikel ini


AUTA DAN CACA-MARBA 1MDB

Jika diperhatikan daripada awal, 1MDB adalah syarikat milik kerajaan yang paling banyak melahirkan pengautaan, caca-marba dan berbeza-beza dalam kenyataan-kenyataan yang dikeluarkan oleh pelbagai pihak yang bertanggungjawab terhadapnya.
Syarikat bermodal RM2 pun tidak seperti itu dalam pengendaliannya.
Dalam kes melibatkan bon bernilai AS$3.5 bilion dan pertikaian berhubung bayaran yang tidak diterima daripada 1MDB sehingga IPIC memohon pengadilan ke Tribunal Timbangtara Antarabangsa saja, sudah cukup untuk membuktikan wujud caca-marba dan ketidak-tentuannya.
Pada 25 Mei 2016, Najib Razak berkata, kerajaan tidak terikat dari segi undang-undang untuk mengambil balik bon-bon 1MDB bernilai AS$3.5 bilion itu.
Ini memandangkan tiada jaminan atau surat sokongan kerajaan ke atas bon-bon tersebut, jawabnya di Parlimen.
Tetapi, apa sudah jadi sekarang, mengapa kerajaan mengambil balik bon-bon itu beserta faedahnya sekali melalui penyelesaian luar mahkamah?
Jika tiada apa-apa ikatan dan berpegang kepada hakikat bahawa bayaran yang  dibuat sebelum itu adalah sah, untuk apa ia diambil balik serta bersetuju memikul tanggungjawab sambil membuat bayaran berganda?
Pada 2 Ogos 2016, Kementerian Kewangan melahirkan perasaan amat yakin bahawa 1MDB  akan memenangi kes timbangtara yang difailkan oleh IPIC kepada syarikat pelaburan kerajaan itu berhubung pertikaian pembayaran hutang.
Berdasarkan semua dokumen yang diberikan oleh 1MDB kepada saya, saya amat yakin dengan kemenangan 1MDB.
Sebab itu, kita mengambil keputusan untuk tidak membayar faedah berkenaan…kita akan lawan dan menang kes itu, kata Menteri Kewangan Kedua, Johari Abdul Ghani.
Rasanya, tak perlu disebut panjang-panjang lagi apa terjadi akhirnya dan apa bentuk penyelesaian yang dmaklumkan IPIC kepada Bursa Saham London, semalam.
Bak kata pelawak Nabil…lu fikir sendirilah.
Pada 31 Oktober 2016,  kerajaan juga mengatakan hutang 1MDB tiada kaitan dengan kerajaan.
Namun, seperti yang disebut sendiri oleh Johari, penyelesaian hutang dengan IPIC ini  dilakukan oleh sepenuhnya 1MDB dan pegawai-pegawai daripada Pejabat Perdana Menteri.
Untuk ada pegawai daripada pejabat Perdana Menteri terlibat dan siapakah mereka yang terlibat itu jika hutang-hutang 1MDB tidak melibatkan kerajaan?
Diselak lebih mendalam lagi, kita juga akan mendapati Najib sendiri pernah mengatakan bahawa Jho Low tidak terlibat serta tiada kaitan sama sekali dengan 1MDB.
Hakikatnya, bukan saja berdasarkan sebutan di mahkamah Singapura dan saman oleh Jabatan Kehakiman Amerika Syarikat, nama Jho Low terlihat amat aktif dan tidak boleh dipisahkan sama sekali daripada 1MDB.
Bak kata Khairy Jamaluddin, cap jari Jho Low ada di mana-mana saja berkaitan 1MDB.
Lebih dari itu, Najib dan keluarganya juga pernah bercuti di atas kapal layar mewah bersama Jho Low dan beberapa yang lain.
Berkaitan dana 1MDB yang ditebus daripada akaun pesisir di Pulau Cayman untuk mengatasi masalah aliran tunainya, Najib dalam jawapan bertulisnya di Parlimen pada Mei 2015, bukan saja mengesahkan kembalinya wang  itu, malah mengatakan ia kini disimpan dalam bentuk tunai di bank Singapura.
Beberapa hari kemudian, pembetulan segera dilakukan dengan mengatakan ia sebenarnya disimpan dalam bentuk aset.
Husni Hanadzlah, Menteri Kewangan Kedua yang ketika itu diberi peranan sebagai jurucakap 1MDB tidak berapa lama selepas itu mengatakan, ia sebenarnya adalah dalam bentuk unit.
Unit apa? Ia tetap misteri sehingga sekarang, tetapi apa yang berlaku Husni sendiri akhirnya meletakkan jawatan serta menyoal sendiri kerajaan di Parlimen berkaitan 1MDB yang memberi gambaran beliau tidak tahu langsung mengenai perjalanan syarikat itu.
Lebih dari itu, berkaitan dana yang mengalir masuk ke akaun peribadi Malaysian Official 1 sepertimana yang disahkan oleh Jabatan Kehakiman Amerika Syarikat adalah berasal daripada dana 1MDB yang dilencongkan, jawapan Najib sendiri mengenainya amat berbelit-belit serta langsung tidak menafikan fakta yang disebut itu.
Mula-mula beliau menafikan, kemudian mahu menyaman WSJ yang didakwa memifitnahnya, selepas itu menepis lagi dengan mengatakan “kalau saya nak menyamun, takkan saya masukkan dalam akaun peribadi”, tetapi  akhirnya dengan selamba mengaku memang ada wang berbilion ringgit dalam akaun banknya dengan menyatakan ia sebagai derma daripada kerabat  Diraja Arab Saudi.
Selain pihak di Arab Saudi sendiri tidak jelas dan berbeza kenyataan mengenai wang tersebut, kiranya benar Najib menerima wang tersebut sebagai derma, mengapa ketika kunjungan Raja Salman ke Malaysia baru-baru ini, beliau tidak berani menyebut secara terbuka dalam ucapannya sambil mengucapkan terima kasih di hadapan Raja Arab Saudi itu atas derma yang diterimanya?
Bukankah, sebagai adat Melayu dan menghargai sesuatu pemberian, apatah lagi jumlahnya berbilion-bilion, seseorang itu  akan bangga untuk mengucapkan penghargaan secara terbuka?
Itulah hakikatnya berkaitan 1MDB, tidak ada syarikat lain yang begitu banyak auta dan caca-marba sepertinya. Selepas ini, pasti ada lagi auta, caca-marba dan berbeza-beza dalam kenyataan yang dikeluarkan.
Hanya jika kalah pilihanraya dan hilang kuasa, barulah semuanya akan terhenti dan kebenaran akan mengambil tempatnya pula.
(ShahbudinHusin 25/04/2017).

0

0

votes
Article Rating
Kongsikan artikel ini


BAYAR GUNA WANG SIAPA?

Sepertimana yang dimaklumkan kepada Bursa Saham London, 1MDB dan IPIC akhirnya telah  berjaya mencapai penyelesaian berhubung pertikaian antara mereka yang melibatkan jumlah wang berbilion dolar.
Yang dipersetujui ialah 1MDB akan membayar AS$1.2 bilion atau RM5,300 juta sebagai bayaran awal  kepada IPIC dalam dua kali pembayaran iaitu pada Julai dan Disember 2017.
Selain itu, 1MDB dan Kementerian Kewangan turut bersetuju memikul tanggungjawab terhadap dua bon bernilai AS$3.5 bilion atau RM15,000 juta beserta faedah yang akan matang pada tahun 2022.
Selain itu, jumlah faedah keseluruhan perlu ditanggung oleh 1MDB pula adalah berjumlah kira-kira RM4,500 juta.
Jumlah keseluruhan kasar ialah hampir RM25,000 juta.
Persetujuan penyelesaian itu ialah berikutan sebelum ini IPIC telah membawa 1MDB ke Tribunal Timbangtara Antarabangsa untuk menuntut bayaran keseluruhan AS$6.5 bilion atau hampir RM28,000 juta atas kegagalan memenuhi obligasi kontrak yang telah dipersetuju berkaitan terbitan bon antara kedua-dua syarikat.
Jika kita masih ingat, bayaran untuk terbitan bon AS$3.5 bilion yang sepatutnya dibayar oleh 1MDB kepada anak syarikat IPIC, Aabar Investment PJS inilah yang telah dilencongkan kepada sebuah syarikat klon bernama Aabar Investment PJS Ltd atau dikenali juga sebagai Aabar BVI kerana ia didaftarkan di British Virgin Island.
Daripada wang yang dilencongkan itulah wujudnya pelbagai pendakwaan dan hukuman berkaitan penipuan dan penggubahan wang haram di Singapura, juga kemungkinan pendakwaan di Switzerland serta saman sivil yang diambil oleh Jabatan Kehakiman Amerika Syarikat untuk merampas pelbagai harta dan kekayaan melibatkan Jho Low serta anak tiri Najib, Riza Aziz.
Dalam kertas siasatan Jabatan Kehakiman juga disebut bahawa daripada AS$3.5 bilion yang dilencongkan itu turut disalurkan ke dalam akaun peribadi Malaysian Official 1 dengan jumlah keseluruhan AS$731 juta atau lebih RM3,200 juta.
Dengan persetujuan membuat bayaran baru serta memikul tanggungjawab itu, bermakna bayaran  kepada IPIC dibuat sebanyak dua kali.
Bayaran pertama sudah hilang kerana dilencongkan dan kini, bayaran kedua dipersetujui untuk dilaksanakan.
Duit daripada mana untuk membayar semua RM25,000 juta itu?
Kalau bukan duit pembayar cukai atau duit kita semua sebagai rakyat, adakah ia akan dikutip melalui 3.5 juta ahli-ahli UMNO di seluruh negara atau adanya bantuan daripada Negara China misalnya?
Kemudian, apa jadi kepada AS$3.5 bilion atau RM15,000 juta yang dilencongkan sebelum ini?
Lesap begitu saja?
Sebelum ini Menteri Kedua Kedua, Johari Abdul Ghani ada menyebut bahawa kerajaan akan lawan proses timbang tara di mahkamah London itu kerana yakin akan memenanginya berdasarkan dokumen-dokumen yang dimiliki.
Kenapa sekarang mengalah dan setuju membuat pembayaran?
Dua tiga hari lalu, Johari sekali lagi mengulangi bahawa Kementerian Kewangan tidak terlibat dalam penyelesaian dengan 1PIC kerana ia katanya, dilakukan oleh 1MDB dan pegawai dari Pejabat Perdana Menteri?
Kenapa Kementerian Kewangan tidak dilibatkan dalam sebarang rundingan sedangkan 1MDB itu sendiri terletak di bawah Menteri Kewangan Diperbadankan?
Tidakkah dengan melibatkan Pejabat Perdana Menteri dalam rundingan penyelesaian itu,  ia boleh dianggap wujudnya konflik kepentingan dan bertujuan untuk melindungi bukan saja Perdana Menteri, tetapi juga Jho Low dan Riza Aziz?
Tidakkah juga dengan setuju membuat pembayaran itu bermakna suatu pengakuan daripada 1MDB dan Pejabat Perdana Menteri bahawa memang wujud kehilangan wang yang digembar-gemburkan di seluruh dunia sebelum ini?
Sementara Singapura, Amerika Syarikat dan Switzerland sudah dan sedang mengambil tindakan, sebaliknya di negara kita semua kes berkaitan 1MDB seolah-olah dilindungi dan diberikan keistimewaan.
Pejabat Perdana Menteri dalam kenyataan berasingan malam tadi berkata, perkembangan penting ini menunjukkan kemajuan positif berterusan dicatatkan oleh 1MDB yang kini hampir menyelesaikan program rasionalisasinya.
Hebat kan? Barangkali inilah tafsiran baru “Malaysia Boleh” dalam era transformasi sekarang ini, malah terpaksa bayar dua kali pun masih lagi dikata sebagai kemajuan positif!!
Seorang kenalan berketurunan Arab dalam reaksinya sambil minum-minum malam tadi hanya mampu berkata, “Beb…ini betul-betul harami punya kerja.”
(ShahbudinHusin 25/04/2017).

0

0

votes
Article Rating
Kongsikan artikel ini


KAJISELIDIK INVOKE – BUANG MASA SAJA PAS BERTANDING PILIHANRAYA

Latar Belakang
Walaupun parti-parti pembangkang bertanding di bawah satu gabungan (misalnya Pakatan Harapan atau Gagasan Sejahtera), undi kepada setiap parti komponen adalah berbeza-beza dan tidak sekata.
Dalam pertandingan 3 penjuru, perbezaan undi sebanyak 2% – 5% di antara 2 parti komponen dalam satu gabungan yang sama boleh menyebabkan gabungan tersebut kalah kepada Umno/Barisan Nasional.
Perkara ini kerap berlaku dalam pilihanraya umum yang lepas: pengundi PAS di Machang mengundi PAS di kerusi-kerusi DUN tetapi mengundi Umno di kerusi Parlimen menyebabkan kekalahan calon PKR.
Kajiselidik kebolehpindahan undi adalah penting untuk menentukan perkara-perkara berikut:
i) Tahap sokongan mengikut kaum mengikut parti pembangkang (bukan mengikut gabungan)
ii) Sama ada pengundi satu parti pembangkang akan tetap mengundi parti komponen lain di dalam gabungan apabila partinya tidak bertanding
iii) Parti pembangkang yang paling sesuai untuk bertanding di setiap kerusi parlimen bagi meningkatkan peluang menewaskan Umno/Barisan Nasional dalam pertandingan 3 penjuru
Kaedah dan Sampel 10,523 orang pengundi berdaftar di seluruh negara ditemuramah di dalam bahasa ibunda masing-masing atau bahasa Melayu:
Pengundi Melayu – Bahasa Melayu, Pengundi Cina – Bahasa Mandarin, Pengundi India – Bahasa Tamil, Pengundi Bumiputra Sabah/Sarawak – Bahasa Melayu.
Kajiselidik melibatkan temuramah melalui telefon di antara analis kajiselidik (penemuramah) dan pengundi (ditemuramah) menggunakan bahasa ibunda masing-masing.
Kajiselidik dijalankan selama dua bulan dari 6 Februari 2017 ke 6 April 2017.
Pengundi dipilih dan didail secara rawak oleh sistem kajiselidik berkomputer  INVOKE.
Seramai 1.67 juta orang pengundi berdaftar didail secara rawak. Dari jumlah itu, 116,922 orang pengundi mengangkat telefon dan 10,523 orang pengundi menjawab kesemua 40 soalan yang ditanya.
Keputusan hasil dari kajiselidik melibatkan 10,523 orang pengundi berdaftar ini kemudiannya diterjemahkan kepada keputusan nasional mengikut agregat seperti berikut:
i) Keputusan 10,523 orang pengundi diagregatkan mengikut umur, jantina dan kaum supaya melambangkan taburan demografi pengundi di seluruh negara
ii) Keputusan 10,523 orang pengundi diagregatkan mengikut taburan pengundi di setiap negeri supaya melambangkan kedudukan kerusi parlimen di seluruh negara
Pengundi ditanya kecenderongan mereka mengundi di dalam pertandingan 3 penjuru dan 2 penjuru mengikut parti-parti yang bertanding, contohnya:
i) Jika berlaku pertandingan 3 penjuru di antara Umno, PKR dan PAS, parti mana yang akan anda undi?
ii) Jika pertandingan itu menjadi 2 penjuru di antara Umno dan PKR sahaja, parti mana yang akan anda undi?
iii) Jika pertandingan itu menjadi 2 penjuru di antara Umno dan PAS sahaja, parti mana yang akan anda undi?
iv) Ulang bagi setiap kombinasi parti yang bertanding
Kesimpulan
Jika pertandingan 3-penjuru berlaku dalam PRU14, sentimen pengundi semakin beralih ke arah pertembungan di antara Barisan Nasional dan Pakatan Harapan.
Tahap sokongan kepada PAS merudum lebih cepat berbanding parti-parti lain dan PAS sekarang berada di tempat tercorot sekiranya berlaku pertandingan 3-penjuru.
Dengan 35% responden memilih untuk tidak memberitahu parti yang mereka akan undi, kelebihan % sokongan Umno/Barisan Nasional adalah rendah memandangkan responden yang memilih tidak menjawab berkemungkinan penyokong Pakatan Harapan atau PAS.
RAFIZI RAML
bagi pihak INVOKE
Ulasan Blog –
Kajiselidik ini memberi gambaran yang nyata bahawa PAS adalah pengacau, merudum sokongan dan tidak diperlukan untuk agenda perubahan menyelamatkan negara.
Daripada 80 kerusi yang mahu ditandinginya, barangkali 8 kerusi pun Pas sukar untuk mencapai kemenangan.
Maka, yang sepatutnya berlaku bukanlah Pakatan Harapan tidak meletakkan calon di kerusi-kerusi yang Pas bertanding sebagaimana yang diseru oleh beberapa pemimpin parti itu, sebaliknya Paslah yang sepatutnya tidak bertanding langsung dalam pilihanraya akan datang ini.
Pas, dengan hanya bersama Ikatan, sebuah parti cilik yang dengar khabarnya mempunyai keahlian tidak sampai pun 1,000 orang, adalah entiti kecil lagi terpencil berbanding Pakatan Harapan yang dianggotai oleh PKR, DAP, Amanah dan Bersatu.
Pakatan Harapan juga jelas perjuangan dan arah yang mahu ditujunya iaitu menyingkirkan Najib Razak, mengalahkan BN serta menyelamatkan negara daripada kleptokrasi yang berterusan.
Apa agenda perjuangan Pas? Penasihat kepada kerajaan?
Lagi pula, dengan hasrat bertanding di 80 kerusi Parlimen saja, itupun terhad di kawasan luar bandar dan perkampungan Melayu, apakah perubahan yang mampu Pas janjikan untuk rakyat dan negara secara keseluruhannya?
Sekadar ingin menjadi kuasa penentu atau “king maker”  di ketika rakyat sedang meluap-luap dahagakan perubahan, boleh juga dikira suatu bentuk pembelotan dan pengkhianatan, apa lagi kalau nama agama dijual sama di merata-rata.
Di Muktamar Pas bermula 28 April ini di Kedah, memuktamadkan tidak bertanding pada PRU 14 adalah pilihan terbaik bagi Pas sementara mereka melakukan muhasabah dan koreksi diri atas kecelaruan yang didatangkan oleh kepimpinan Hadi Awang yang membingungkan ahli dan penyokongnya sendiri selama ini.
Untuk apa Pas menyertai pertandingan kiranya sebelum, semasa atau selepas keputusan pilihanraya nanti, hanya cemuhan dan kejian saja yang mereka terima?
(ShahbudinHusin 26/04/2017).

0

0

votes
Article Rating
Kongsikan artikel ini


KALAU DI TANGAN SUDAH ADA BUKTI, KENAPA MASIH MEMILIH SELESAI LUAR
MAHKAMAH?

Selesai tapi tak selesai – barangkali itulah ungkapan paling sesuai untuk menggambarkan kemelut terbaru berkaitan 1MDB sekarang ini.
Di sebalik 1MDB berjaya dan berbangga dapat menyelesaikan pertikaian di luar mahkamah dengan IPIC berhubung bayaran bagi terbitan bon  yang dituntut oleh syarikat daripada Abu Dhabi itu, rentetan daripadanya nampak lebih membingungkan.
Bukan saja penyelesaian luar mahkamah itu dilihat sebagai bukti pengakuan daripada 1MDB bahawa pembayaran AS$3.5 bilion sebelum ini memang diselewengkan daripada Aabar PJS kepada Aabar BVI, pertanyaan juga bertalu-talu berkaitan ke mana perginya wang yang telah dibayar itu.
Persetujuan luar mahkamah jelas memperlihatkan 1MDB akan membayar dua kali kepada IPIC dan seperti ingin melupakan begitu saja wang yang telah dibayar kepada syarikat klon, Aabar BVI sebelum ini.
Bukan saja pemimpin-pemimpin pembangkang yang riuh menuntut penjelasan berkaitan perkara itu, malah wakil BN dalam Jawatankuasa Kira-Kira Wang Negara atau PAC, Abdul Aziz Sheikh Fadzir turut menuntut penjelasan yang sama.
Kita setuju dengan penyelesaian yang dicapai antara 1MDB dengan IPIC itu, tetapi  kerajaan perlu menjelaskan kepada PAC ke mana perginya wang yang sudah dibayar sebelum ini, demikian permintaan Abdul Aziz yang juga Ahli Parlimen Kulim Bandar Baharu, Kedah.
Dalam pada itu, di ketika ramai masih bingung memikirkan kenapa penyelesaian luar mahkamah menjadi pilihan sedangkan Najib Razak pernah mengatakan kerajaan tidak terikat dari segi undang-undang untuk mengambil alih bon tersebut serta Johari Abdul Ghani, Menteri Kewangan Kedua pula melahirkan keyakinan 1MDB boleh menang dalam prosiding timbangtara dengan IPIC, apa yang terus didedahkan oleh Johari lebih memeningkan lagi.
Johari memberitahu, sebenarnya terdapat sepucuk surat yang mengesahkan Aabar BVI adalah anak syarikat milik IPIC, namun beliau tidak menyebut ia daripada siapa.
Malah kata Ahli Parlimen Titiwangsa itu lagi, berdasarkan rekod yang dibekalkan 1MDB kepada PAC sebelum perjanjian penyelesaian,  mereka juga mengesahkan Aabar BVI ialah anak syarikat IPIC.
“Ia kemudian disahkan oleh Pendaftar Hal Ehwal Korporat British Virgin Islands dalam surat bertarikh 11 Ogos 2016,” kata Johari.Berdasarkan bukti yang dimiliki itu jugalah, tegas Johari, Kementerian Kewangan bertegas dengan pendirian meneruskan menuntut keadilan di Tribunal Timbangtara Antarabangsa.Melihat kepada penjelasan Johari mengenai bukti tersebut, apa yang menjadi persoalan ialah mengapa penyelesaian luar mahkamah masih menjadi pilihan?Jika bukti sudah cukup kuat dalam tangan, kenapa masih  tidak berani terus berjuang ke arah kemenangan, sebaliknya memilih untuk menyelesaikannya di luar mahkamah?Tidakkah, jika menang, tiada apa-apa pembayaran perlu dibuat oleh 1MDB kepada 1PIC?Siapa yang berkehendakan penyelesaian luar mahkamah yang membuatkan 1MDB terpaksa membuat bayaran sebanyak dua kali kepada IPIC?Adakah hanya Kementerian Kewangan saja yang mahu terus dengan prosiding timbangtara, manakala pihak lain termasuk Najib, tidak berminat dengannya?Kenapa dalam rundingan penyelesaian itu, sebagaimana yang disebut sendiri oleh Johari beberapa hari sebelum ini, Kementerian Kewangan tidak dilibatkan sama-sekali, sebaliknya hanya diwakili oleh 1MDB dan pegawai daripada Pejabat Perdana Menteri sahaja?Dalam pada itu, kiranya benar juga terdapat surat yang mengesahkan Aabar BVI adalah milik IPIC, mengapa syarikat itu masih membawa isu pertikaian dengan 1MDB ke Tribunal Timbangtara Antarabangsa?Apa kong kali kong dan misterinya dalam hal ini?Bagaimanapun, yang menariknya, di sebalik Johari mengatakan beliau dan Kementerian Kewangan tidak terlibat dalam rundingan penyelesaian dan enggan memberi komen lanjut, tetapi dalam masa yang sama turut mendedahkan sedikit demi sedikit maklumat lain seolah-olah ada yang tidak kena di sebalik gambaran kononnya program rasionalisasi syarikat pelaburan paling bermasalah itu semakin menunjukkan kemajuan.Apa lagi yang Johari akan dedahkan selepas ini sebagai petunjuk bahawa beliau bukan saja disisihkan dalam banyak perkara, sama seperti yang dialami Husni Hanadzlah sebelum ini, tetapi juga untuk menunjukkan kemelut 1MDB masih jauh dari hakikat penyelesaian yang sebenar-sebenarnya.
(ShahbudinHusin 27/04/2017).

0

0

votes
Article Rating
Kongsikan artikel ini


MASA UNTUK PEMIMPIN UMNO TURUT BERTANYA ATAU AZIZ SHEIKH FADZIR BAKAL
JADI MANGSA?

Seorang pemimpin UMNO dan wakil BN dalam Jawatankuasa Kira-Kira Wang Negara atau PAC, Abdul Aziz Sheikh Fadzir, seperti kebanyakan rakyat Malaysia lain yang prihatin, akhirnya turut melontarkan soalan paling mudah – mana perginya wang yang sudah 1MDB bayar kepada Aabar BVI sebelum ini?
Soalan daripada beliau yang merupakan Ketua UMNO dan Ahli Parlimen Kulim Bandar Baharu itu menyusul berikutan penyelesaian luar mahkamah yang dicapai antara 1MDB dan IPIC untuk memikul tanggungjawab terhadap bon bernilai AS$3.5 bilion beserta dengan faedahnya sekali.
Kata Aziz lagi, beliau menyokong penyelesaian yang dicapai itu, tetapi kerajaan perlu menjelaskan kepada PAC ke mana perginya wang AS$3.5 bilion yang dibayar sebelum ini.
Dalam pertikaian antara IPIC dengan 1MDB sehingga dibawa kepada Tribunal Timbangtara Antarabangsa, wang itu sepatutnya dibayar melalui anak syarikat IPIC, Aabar Investmet PJS tetapi telah dilencongkan kepada sebuah syarikat klon, Aabar Investment PJS Ltd atau Aabar BVI yang didaftarkan di British Virgin Island.
Soalan Abdul Aziz tambah relevan kerana berdasarkan rekod PAC, pembayaran AS$3.5 bilion itu sebenarnya dibuat sebanyak empat kali dalam tempoh yang berbeza.
Bayaran pertama dibuat sebanyak AS1.367 bilion yang dibuat tahun 2012, diikuti AS$993 juta pada November 2014, AS$885 juta pada September 2014 dan akhir sekali AS$295 juta pada Disember 2014?
Bukan saja ke mana perginya wang itu perlu diperjelaskan, bahkan yang tidak kurang pentingnya ialah, adakah 1MDB langsung tidak menyedari pembayaran dibuat kepada syarikat klon, sedangkan ia dibuat sebanyak empat kali dan bukannya secara sekaligus?
Perumpaan mudahnya, katalah  jika kita tersalah meminum air yang telah basi atau masam, apakah sehingga empat kali hirupan, masih tidak disedari juga  ada sesuatu yang tidak kena pada minuman tersebut?
Apatah lagi, berdasarkan penyiasatan antarabangsa, wang yang dilencongkan melalui syarikat klon itu turut dikaitkan secara langsung dengan tindakan yang telah dan sedang diambil oleh Jabatan Kehakiman AS, pihak berkuasa Switzerland serta juga Singapura.
Oleh itu, persoalan yang ditanyakan oleh Abdul Aziz seharusnya mendorong sama pemimpin-pemimpin UMNO yang lain untuk turut bangun bertanyakan perkara yang sama jika benar mereka juga mahukan kebenaran sepertimana keinginan rakyat yang lain.
Soalannya mudah saja – YAB Datuk Seri Najib, ke mana sebenarnya pergi wang yang sudah dibayar sebelum ini dan tidakkah persetujuan memikul tanggungjawab terhadap bon itu beserta faedahnya bermakna 1MDB melakukan pembayaran berganda?
Berdasarkan apa yang berlaku sekarang, rakyat merasakan ada yang tidak kena berhubung penyelesaian luar mahkamah itu kerana ia jelas memperlihatkan kaedah “tutup lubang gali lubang” diambil oleh kerajaan untuk menyelesaikan masalah yang dihadapi.
Selebihnya, terpulang kepada Najib sama ada beliau mampu bersikap jujur dan berterus-terang mengenainya,  tetapi apa jua pendirian beliau setidak-tidaknya boleh dijadikan ukuran antara antara  hakikat “berani kerana benar atau takut kerana salah”.
Adakah pemimpin UMNO lain yang berani bertanya menuruti langkah Abdul Aziz atau mereka lebih rela bersubahat dengan berdiam diri berkaitan kehilangan wang yang banyak itu, asalkan jawatan dan kedudukan terus terpelihara?
Atau juga barangkali dalam sehari dua ini akan kedengaran Abdul Aziz tiba-tiba menjadi mangsa sebagaimana deretan yang lain sebelum ini yang telah dimangsakan hanya kerana bertanya soalan tentang 1MDB?
(ShahbudinHusin 26/04/2017).

0

0

votes
Article Rating
Kongsikan artikel ini


JOHARI GHANI, BERDIRILAH DENGAN BERANI DAN LUAHKAN SUARA HATIMU…

Johari Abdul Ghani, atas kapasitinya sebagai Menteri Kewangan Kedua, adalah tumpuan terbaru dalam kemelut yang belum menemui titik nokhtahnya berhubung penyelesaian luar mahkamah antara 1MDB dan IPIC.
Beberapa kenyataannya yang berbeza nada segera menimbulkan persoalan, apakah isi hati beliau yang sebenarnya, setujukah beliau dengan penyelesaian antara 1MDB dengan IPIC dan jika apa yang berlaku sekarang berlawanan dengan prinsip dirinya, apakah yang akan dilakukannya selepas ini?
Ketika berita awal masih dalam bentuk khabar angin berkenaan penyelesaian luar mahkamah itu, Johari lantas mengatakan beliau dan Kementerian Kewangan sama sekali tidak terlibat dalam perundingan tersebut.
Semuanya, kata beliau, dilakukan oleh pihak 1MDB dengan dibantu pegawai daripada Pejabat Perdana Menteri.
Ia lantas menimbulkan rasa pelik lagi hairan kerana 1MDB itu sendiri terletak di bawah Kementerian Kewangan.
Kemudian, apa pula peranan dan keperluan pegawai daripada Pejabat Najib Razak terlibat dalam rundingan dengan IPIC itu.
Siapa yang diwakilinya dan apa mandat yang dibawanya dalam mesyuarat untuk mencari titik penyelesaian yang akhirnya membuatkan 1MDB seperti melupakan wang lama berjumlah AS$3.5 bilion yang hilang serta sanggup mengeluarkan wang baru dengan jumlah yang sama untuk membuat bayaran kepada 1PIC?
Ketika penyelesaian sudah sah dan menjadi berita diseluruh dunia, Johari sekali lagi bersuara dengan mendedahkan terdapat bukti yang mengesahkan Aabar BVI adalah anak syarikat IPIC.
Malah kata Ahli Parlimen Titiwangsa itu lagi, berdasarkan rekod yang dibekalkan 1MDB kepada PAC sebelum ini,  syarikat pelaburan milik kerajaan itu juga mengesahkan Aabar BVI ialah anak syarikat IPIC.
“Fakta itu kemudian disahkan lagi oleh Pendaftar Hal Ehwal Korporat British Virgin Islands melalui suratnya bertarikh 11 Ogos 2016,” kata Johari.Berdasarkan bukti-bukti yang dimiliki itulah, tegas Johari, Kementerian Kewangan bertegas dengan pendirian untuk menuntut keadilan di Tribunal Timbangtara Antarabangsa sejak awal lagi.Berdasarkan dua kenyataan itu, sepertinya Johari tidak bersetuju dengan langkah penyelesaian luar mahkamah yang dicapai antara 1MDB dengan IPIC itu.Namun demikian, disebalik Najib tidak berkata apa-apa dan pihak media juga mungkin dilarang bertanya soalan mengenainya, semua makhluk di dunia ini tahu bahawa Petdana Menteri pasti gembira dengan penyelesaian yang telah dimuktamadkan itu.Johari pun tentunya tahu dan faham perkara itu.Dengan tiada prosiding timbangtara, bermakna banyaklah perkara yang sepatutnya terdedah dapat disembunyikan. Bersetuju membuat pembayaran barangkali bukanlah masalah  kerana ia bukan menggunakan duit poket mereka. Ia boleh jadi duit kita semua yang hari-hari membayar cukai GST.Namun demikian, diselami dengan lebih mendalam berikutan wujud sedikit keberanian dalam diri Johari dari segi terus bersuara, meskipun beliau sedar kedudukan dan jawatannya adalah atas perlantikan Najib, apakah isi hatinya yang sebenar ketika ini?Apakah beliau selamanya tidak setuju dengan langkah penyelesaian dan sekarang seolah-olah meletakkan kesalahan kepada Najib berkenaan dengannya?Berbeza dengan Najib yang diperkatakan terlibat secara langsung, tidak langsung, sipi-sipi, depan belakang dan kiri kanan berkaitan 1MDB, Johari sebaliknya tidak terkait sama-sekali dan hanya dilantik menjadi Menteri Kewangan Kedua untuk menggantikan Husni Hanadzlah pada 2015 lalu.Oleh itu, atas kedudukan dan jawatannya, Johari mungkin benar-benar mahu berkhidmat kepada rakyat dan negara berdasarkan ilmu dan pengalaman melalui jawatan menteri yang disandangnya.Dalam hal ini, Johari tidak harus sekadar memberi kenyataan seolah-olah tidak setuju dan menunjukkan beliau berbeza semata-mata jika nalurinya sedang berkecamuk dan memberontak tika ini.Beliau perlu terus bersuara dan bercakap berdasarkan suara hati atas nama kebenaran serta takutkan Tuhan.Jika ada yang tidak kena, merasakan penyelesaian itu semata-mata kerana kehendak Najib dan bukan demi kepentingan rakyat serta negara dan atas sebab itu juga Kementerian Kewangan disisihkan dalam perundingan, adalah amat terpuji untuk Johari meluahkan segala-galanya secara terbuka dan kemudian meletakkan jawatan dengan segera.Beliau pasti disanjung dan dikenang atas perjuangannya, malah seluruh rakyat Malaysia akan berbangga dengan prinsipnya berbanding jika hanya berani mengeluarkan kenyataan sekali dua, tetapi selesa dan nyaman berada dalam kelambu yang sama.
(ShahbudinHusin 27/04/2017)

0

0

votes
Article Rating
Kongsikan artikel ini


PAS AKHINYA MENGAKU NIATNYA HANYA UNTUK MENGEKALKAN UMNO

Pas akhirnya mendedahkan niat dan isi hatinya yang sebenar iaitu tidak guna menjatuhkan kerajaan yang sedang memerintah negara sekarang ini.
Kalau tidak guna menjatuhkan, bermakna yang berguna ialah mengekalkannya. Jika tidak guna untuk dikekalkan, ertinya lebih baik dijatuhkan.
Pilihan tidak boleh lebih daripada satu, ia mesti antara dua, pilih salah satu.
Apabila Pas sudah mengatakan tidak guna menjatuhkan kerajaan sedia ada, hakikatnya itulah tujuan sebenar mereka mewujudkan blok ketiga yang dinamakan Gagasan Sejahtera.
Dan itulah juga sebabnya Pas bagai nak gila mahu bertanding di 80 kerusi Parlimen tanpa mengendur walau sedikit pun dengan mana-mana parti yang ingin berunding dengannya.
Dengan hanya 80 kerusi, menang dah tentu tak ke mana, tetapi kalah tak mengapa, yang penting, Najib Razak, UMNO dan BN dapat dibantu untuk terus kekal berkuasa.
Ehem, ehem, ehem…
Setelah berdolak-dalik dan menyembunyikan hasrat sebenar mereka sejak sekian lama, hari ini segala-galanya terdedah dengan sendirinya.
Ia bukan saja dilafazkan oleh Timbalan Mursyidul Am Pas, Ahmad Yaakob, bahkan juga diucapkan di hadapan golongan ulama parti itu iaitu ketika merasmikan Muktamar Tahunan Dewan Ulama Pas.
Ahmad Yaakob menjelaskan, tidak guna menjatuhkan kerajaan yang ada sekarang kerana yang akan menjadi penggantinya nanti ialah kerajaan yang berfahaman sekular sosialis.
“Apa yang dibimbangkan, jatuhnya sebuah kerajaan sekular nasionalis tetapi diganti dengan sekular sosialis.
“Kalau itu terjadi, PAS kena ambil masa 60 tahun untuk jatuhkan kerajaan sekular sosialis dan diganti dengan kerajaan Islam,” ujar beliau yang juga Menteri Besar Kelantan.
Soalnya, benarkah kerajaan baru nanti betul-betul berfahaman sekular sosialis? Apakah semata-mata kerana ada DAP di dalam Pakatan Harapan, lalu ia semudah itu digelar sekular sosialis?
Apakah sekular nasionalis lebih baik daripada sekular sosialis, maka Pas sebagai parti Islam ingin mempertahankannya?
Siapa yang menentang rasuah, menyelongkar penyelewengan, mempertahan hak rakyat, mahu menghapuskan GST dan sebagainya kalau bukan yang digelar sekular sosialis itu?
Tidakkah Ahmad Yaakob sedar, kerajaan yang ada sekarang juga lebih dikenali sebagai kerajaan kleptokrasi di mana pemimpin kaya-raya, tetapi wang serta harta negara hilang entah ke mana?
Dalam pada itu, jika tidak dalam pilihanraya akan datang, bila lagi masa yang sesuai untuk kerajaan yang ada boleh dijatuhkan?
Mengapa tidak mahu diinsafi, kiranya dalam PRU 14 ini UMNO dan BN tidak mampu dikalahkan, waktu terbaik untuk berbuat demikian mungkin tidak muncul lagi sampai bila-bila?
Ini kerana, kiranya mampu melepasi garisan PRU 14, kerajaan sekular nasionalis yang juga dikenali di seluruh dunia mengamalkan gaya pemerintahan kleptokrasi dan begitu ingin dikekalkan kuasanya oleh PAS, mereka pasti akan bertindak dengan lebih keras lagi bagi mengekalkan kuasa yang ada.
Sudahnya, bila dapat ditumbangkan lagi?
Bila pula Pas mampu bertanding lebih banyak kerusi, tidak sekadar 80  saja, agar hasrat menubuhkan kerajaan Islam secara sendiri dapat dicapai?
Dengan pelbagai isu melingkari wajah Perdana Menteri serta kleptokrasi mula mengambil alih tempat demokrasi, bukan saja PRU 14 medan terbaik untuk menukar kerajaan, malah pendirian Pas yang mengatakan tidak ada gunanya menjatuhkan kerajaan sedia ada, perjuangan mereka nyata semakin menjauh daripada hati nurani rakyat seluruhnya.
Realitinya, tiada ada mana-mana bangsa dan agama dapat menerima kerajaan yang dibayangi skandal, penipuan, rompakan dan samunan yang begitu berleluasa yang semata-mata dapat bertahan kerana masih mampu mengepung kuasa dan segala agensi penguatkuasa dalam genggamannya.
Dalam keadaan begitu, tidak malukah Pas kerana masih lagi mahu bermain-main dengan perbezaan antara sekular nasionalis dan sekular sosialis untuk mewajarkan pendirian mereka tanpa melihat gambaran lebih besar kepada kemusnahan masa depan negara jika gejala kleptokrasi tidak ditamatkan dengan segera?
(ShahbudinHusin 28/04/2017)
.

0

0

votes
Article Rating
Kongsikan artikel ini


APA KATA PAS MULAKAN DENGAN EXCO SELANGOR HANTAR SURAT BERHENTI LEBIH
DULU?

Dewan Ulama PAS dilaporkan telah bersetuju untuk membawa usul agar parti itu memutuskan tahaluf siyasi dengan PKR dalam Muktamar Pas kali ini.Ketua Penerangan Dewan Ulama Pas yang juga merupakan Pengerusi Jawatankuasa Usul dewan tersebut,  Khairuddin Aman Razali berkata, oleh kerana menyedari terlalu banyak tahaluf siyasi dilanggar oleh PKR, mereka bersetuju dengan usul memutuskan hubungan itu.Bagaimanapun, tambahnya, usul tersebut masih tertakluk kepada keputusan Majlis Syura Ulama untuk membuat keputusan muktamad.
Dengan bernada sedikit cakap besar, Khairuddin juga berkata, “Kalau kita buka (undi) setuju (untuk putus), ramai akan setuju”.
Hmmmm…..Dalam waktu yang sama, ramai perwakilan Dewan Ulama juga meluahkan pandangan dengan nada yang sama.Menyoroti perkembangan itu, Setiausaha Agung PKR, Saifuddin Nasution Ismail berkata, Pas perlu membuat keputusan muktamad tentang tahaluf siyasi dan kedudukan mereka dalam kerajaan negeri Selangor sekarang ini.”Saya sentiasa memantau perjalanan Muktamar PAS memandangkan ia berkait dengan strategi PKR dan Pakatan Harapan dalam PRU14 akan datang.”Tambahan pula, sebarang keputusan PAS mengenai tahaluf siyasi dengan PKR akan ada kesan kepada penyertaan PAS dalam Kerajaan Selangor.”Saya juga ambil maklum usul yang diluluskan tanpa bahas oleh Dewan Ulama PAS dan tidak terkejut jika usul yang serupa akan terus diluluskan sepanjang berlangsungnya Muktamar PAS,” ujar beliau lagi.Maka, apa perlu Pas buat sekarang?Bawa usul, bahas, kutuk sana kutuk sini, kemudian setuju putus hubungan tapi akhirnya keputusan muktamad masih di tangan Majlis Syura.Berapa lama selepas itu Majlis Syura mahu buat keputusan?Tidakkah ia terlalu lambat dan banyak membuang masa?
Kenapa tidak Pas sendiri bertindak lebih tegas dan menampakkan keseriusan untuk berpisah dengan langkah permulaan tiga Exco Pas dalam kerajaan Negeri Selangor menghantar surat perletakan jawatan mereka terlebih dahulu?
Jika mahu dan benar-benar serius, hari ini pun boleh dihantar surat perletakan jawatan itu atau buat dahulu pengumuman melalui sidang akhbar sempena muktamar yang sedang berlangsung di Kedah?Putus, putus, putus…tapi apa tindakan konkritnya?Susah sangatkah membuat surat berhenti itu atau sebenarnya masih mengharap tahaluf siyasi berpanjangan lagi?
(ShahbudinHusin 28/04/2017)

0

0

votes
Article Rating
Kongsikan artikel ini


HAHAHAHAHA…TAK TAHU BILA KETAWA INI MAHU BERHENTI!!

Ketua Pemuda Pas baru, Mohd Khalil Hadi iaitu anak Hadi Awang berkata, Exco Selangor tidak perlu meletakkan jawatan, meskipun jika parti itu memutuskan hubungannya dengan PKR.
Kata beliau, tiga jawatan Exco Kerajaan Negeri yang disandang oleh Pas ketika ini bukanlah lantikan PKR, malah kerusi PKR juga kurang berbanding Pas.
Sebagai rujukan, dalam PRU 2013 lalu, DAP menang 15 kerusi, Pas 15 kerusi, PKR 14 kerusi dan BN 12 kerusi. Jumlah keseluruhan kerusi DUN di Selangor ialah 56.
Bagaimanapun, berikutan bekas Menteri Besar, Khalid Ibrahim kini menjadi Adun Bebas, kerusi PKR tinggal 13 dan manakala dua Adun Pas iaitu Shaari Sungib dan Hasnul Baharuddin pula menyertai Amanah, kerusi Pas juga tinggal 13.
Kedudukan semasa kerusi di Selangor ialah DAP 15, PKR 13, Pas 13, BN 12,  Amanah 2 dan Bebas 1.
Mohd Khalid menambah lagi, “Exco PAS bukan lantikan oleh PKR dan DAP,  jadi mereka perlu meneruskan tugas masing-masing untuk rakyat.”
“Tidak mustahil untuk Exco PAS bekerja dalam kerajaan negeri Selangor walaupun tanpa hubungan dengan PKR atau DAP iaitu satu lagi parti yang ada dalam kerajaan negeri.
“Setiap parti akan bekerja untuk kawasan masing-masing mengikut tanggungjawab yang diberikan oleh parti,” tambah beliau.
Sejujurnya, saya tidak mampu berkata apa-apa atas kenyataan Mohd Khalil ini, selain ketawa, ketawa dan akan terus ketawa.
Hahahahahahahaha….
Ibarat kata, orang dah bercerai tapi masih mahu duduk serumah dengan bekas isteri…hahahahahahaha….
Nampaknya juga terlalu tinggi tahap pemikiran Ketua Pemuda Pas yang baru ini, kalah Nik Abduh Nik Aziz dibuatnya.
Oleh itu, kepada semua pembaca budiman dalam blog ini, tolonglah beri komen, reaksi dan maklum balas terhadap apa yang disebut oleh Mohd Khalil itu.
Tolonglah saya, kali ini saya tidak mampu berkata apa-apa, selain ketawa saja.
Hahahahahahahaha…hahahahaha…hahahahahaha….tak tahu bila akan berhenti ketawa ini!!
(ShahbudinHusin 28/04/2017).

0

0

votes
Article Rating
Kongsikan artikel ini


DOA DAN SIMPATI UNTUK PAS

Kejadian tidak disangka-sangka, angin ribut yang melanda Kedah dan turut melintasi Batu 9, di mana kawasan Muktamar Parti Islam sedang berlangsung sehingga ada kerosakan dan kecederaan, sangat mengejutkan kita semua.
Saya berharap semoga semua rakyat negeri Kedah, khususnya ahli-ahli Pas yang berkampung sempena muktamar agar bertenang dan saya berdoa semoga mereka semua berada dalam keadaan selamat.
Kepada mereka yang mengalami kecederaan, semoga mereka akan pulih dan kembali sihat seperti sedia kala.
Ujian daripada Allah berlaku kepada sesiapa jua mengikut takdir dan kehendakNya. Sebagai orang Islam, kita perlu redha dengan ketentuan dan sedikit ujian ini.
Saya mengambil kesempatan ini mengucapkan takziah kepada mangsa yang tercedera.
Semoga Allah memberi ketenangan kepada kita semua. Kepada Allah jua tempat kita berlindung.
MOHAMAD SABU
Presiden
Parti Amanah Negara
Ulasan Blog –
Siapa pun kita dan bagaimana kita pernah diperlakukan, tetapi di ketika orang lain dalam kesusahan atau ditimpa musibah, kita sewajarnya menzahirkan rasa simpati dan mendoakan yang baik-baik untuk mereka.
Pas ketika ini sedang bermuktamar di Kedah dan entah kenapa,  tiba-tiba ribut melanda. Dilaporkan banyak kerosakan dan ada kecederaan turut menimpa.
Semua kita wajar bersimpati, memanjatkan doa dan jika berkemampuan atau berada berdekatan, agar dapat sama-sama menghulurkan apa jua bantuan yang mereka mereka perlukan tika dalam kesusahan begini.
Ketika ini adalah masa untuk Pas dibantu, setidak-tidaknya dengan doa daripada jauh.
Permusuhan politik tidak semestinya melenyapkan rasa kemanusiaan dan kasih sayang sesama insan. Blog ini dan seluruh pembacanya, saya percaya ada perasaan yang sama juga.
Akhirnya, di sebalik apa yang berlaku, mudah-mudahan Pas menerima dugaan ini dengan sabar dan tabah.
(ShahbudinHusin 29/04/2017).

0

0

votes
Article Rating
Kongsikan artikel ini


MALAPETAKA 1MDB RANGSANGAN TERBAIK KE ARAH PERUBAHAN

Dalam kita meluangkan banyak masa menyaksikan pelbagai berita yang muncul di Muktamar Pas kali ini, daripada usul putus hubungan dengan PKR, jeritan “Jahanam Amanah” hinggalah kepada Selena Gomez pun disebut namanya, kita seharusnya tidak lupa tentang skandal 1MDB yang boleh dikata suatu malapetaka besar kepada negara.
Secara realitinya, isu 1MDB tidak akan padam selagi pengkhianat-pengkhianatnya tidak dibawa ke muka pengadilan, tetapi dalam masa yang sama rakyat akan cuba dikesampingkan atau dilalaikan daripada membicarakan, apatah lagi mengingatinya.
Sementara satu demi satu perkembangan baru muncul  mutakhir ini yang menyerlahkan hakikat bahawa lagi banyak mahu ditutup, lagi banyak benda baru yang timbul, peranan kita yang sebaiknya ialah terus menyedarkan seberapa boleh dan tanpa henti kepada rakyat tentang hakikat sebenar buruknya 1MDB itu.
Untuk itu, saya kongsikan kembali di blog ini beberapa coretan yang saya paparkan di dinding FB dalam sehari dua ini mengenai perkara terbaru yang muncul berkaitan1MDB itu.
Dalam masa yang sama, munculnya isu-isu terbaru tentang 1MDB itu dan dicampur dengan pelbagai perkara lama, di Malaysia serta di Amerika Syarikat, United Kingdom, Switzerland, Hong Kong, Luxembourg, Australia, Scotland dan terbaru Italy, hakikatnya syarikat pelaburan itu adalah ciptaan yang benar-benar memalukan kita.
Mudah-mudahan juga lebih menginsafi betapa kita sebagai pembayar cukai, sebenarnya sentiasa atau setidak-tidaknya banyak sekali, dicurangi oleh mereka yang bergelar pemimpin.
Tetapi, selagi namanya demokrasi, kita bukan saja boleh menaikkan pemimpin ke mercu kuasa atau setelah mereka menjadi pemimpin, menyaksikan kecurangan itu berlaku, sebaliknya  juga mampu menurunkan mereka.
Bersama 1MDB yang merupakan suatu malapetaka itu,  tugas utama kita dalam pilihanraya akan datang nanti ialah memberi pengajaran kepada sesiapa yang bergelar penguasa agar tidak sewenangnya  berbuat apa yang mereka suka.
Pemimpin akan jadi baik dan takut berbuat salah kiranya mereka tahu kita boleh dan mudah menjatuhkan mereka melalui peti undi dalam pilihanraya.
Permulaan suatu era baru untuk menunjukkan kuasa rakyat yang sebenar mesti dimulakan pada PRU 14 mendatang dan 1MDB adalah rangsangan terbaik ke arah itu.
Jika tidak, sampai bila-bila pun, kemudian diwarisi oleh anak cucu, kita akan terus dikhianati oleh pemimpin-pemimpin atas nama kuasa yang mereka ada.
(ShahbudinHusin 29/04/2017).

0

0

votes
Article Rating
Kongsikan artikel ini


KEPUTUSAN PAS SEPATUTNYA DISAMBUT DENGAN RASA SYUKUR

Usul Pas untuk memutuskan hubungan dengan PKR akhirnya diterima sebulat suara oleh Muktamar Pas dan ia kini terletak di tangan Majlis Syura untuk membuat keputusan akhir mengenainya.
Selain dikata mengingkari banyak perkara dalam perjanjian kerjasama, tindakan mahu berpisah itu juga meletakkan Selena Gomez sebagai salah satu puncanya.
Sebelum itu, muktamar juga diberitahu Pas tidak akan bekerjasama dengan Bersatu kerana parti itu dianggap celaru dan tidak tentu hala tuju, meskipun kita tahu ke mana saja Tun Mahathir Mohamad pergi, ribuan rakyat akan hadir menunggu.
DAP, seperti biasa dianggap oleh Pas sebagai parti yang anti Islam dan  didakwa menghalang perkembangan Islam di negara ini.
Muktamar Pas di Kedah yang semalam dilanda ribut turut dibisingkan dengan jeritan “Jahanam Amanah” sebagai suatu bentuk serangan terhadap parti itu.
Hanya Najib Razak, UMNO dan BN yang bebas daripada serangan Pas kali ini. MCA, MIC dan Gerakan yang diketahui umum menjadi penghalang kepada hasrat kerajaan menjadikan usul Akta 355 sebagai usul kerajaan, tidak pula dijadikan sebagai bahan. Di mata Pas, hanya DAP yang nampaknya anti Islam.
Dengan semua gambaran ini, di mana kedudukan Pas dalam pilihanraya akan datang tidak perlu lagi diperkatakan. Segala-galanya umpama bersuluh dalam terang.
Tetapi, bolehkah Pakatan Harapan menang dan UMNO serta BN dapat ditumbangkan?
Seperti isu 1MDB yang hanya di atas kertas nampak macam sudah selesai, sedangkan d hati rakyat masih banyak bersarang kekeliruan, begitu juga dengan kedudukan  Najib, UMNO dan BN yang kini seolah-olah sudah ada Pas sebagai pemberi bantuan untuk mengekalkan kemenangan.
Di atas kertas, mungkin ramai yang melihat laluan UMNO dan BN sudah selesa dan terang, namun hakikatnya tiada lagi Pas bersama Pakatan Harapan akan menjadikan gabungan itu lebih fokus menentang kebatilan serta tidak berdepan kekeliruan.
Pakatan Harapan yang disertai PKR, DAP, Amanah dan Bersatu kini boleh bergerak tanpa menoleh ke balakang lagi dengan fokus utama untuk menyelamatkan negara daripada kepimpinan Najib yang merosakkan negara sehingga di dunia sekarang ini hanya Malaysia di bawah kepimpinnanya satu-satunya negara yang dicop sebagai kleptokrasi gaya pentadbirannya.
Pas sudah boleh dianggap secara rasmi sebagai sekutu UMNO, walaupun mereka juga menyanyikan lagu untuk mengalahkan UMNO dan BN. Dalam hal ini, Pas bukan saja menipu rakyat, malah sedang menipu diri mereka sendiri kerana dengan hanya bertanding 80 kerusi, tentulah mustahil sebarang perubahan kerajaan dapat dilakukan.
Di 80 kerusi yang Pas bertanding itu pula sebahagian besarnya adalah kerusi yang UMNO akan meletakkan calon mereka. Sekali lagi terbukti yang ingin sangat dibantu oleh Pas dalam pilihanraya akan datang hanyalah Najib dan UMNO.
Dengan mengatakan Bersatu sebagai parti yang celaru, Hadi seolah-olah tidak nampak bahawa Najib yang terpalit dengan skandal 1MDB dan mendatangkan banyak beban kepada rakyat sebagai sasaran yang lebih utama dalam sebuah pertandingan, apa lagi kalau mahu dikata perjuangan.
Tiadanya Pas dalam Pakatan Harapan tidak bermakna rakyat, malah ahli dan penyokong parti itu tidak bersama dalam gerakan mahu menumbangkan Najib, UMNO dan BN. Tiada cara lain untuk Najib dapat disingkirkan selain dengan UMNO dan BN dikalahkan terlebih dahulu.
Rakyat hakikatnya hanya ada satu pilihan – mengekalkan Najib atau menumbangkannya. Memberi undi kepada BN atau kepada Pas yang tidak mungkin dapat membentuk kerajaan, akan dilihat sebagai sama saja tujuannya.
Pilihan untuk melihat kejatuhan Najib dan negara dapat dipulihkan, malah GST dapat dihapuskan seperti yang disebut oleh beberapa mufti dalam sehari dua ini sebagai haram, hanya mampu menjadi kenyataan melalui kuasa diberikan kepada Pakatan Harapan.
Untuk itu, selain ahli dan penyokong PKR, DAP, Amanah serta Bersatu akan konsisten, bahkan tidak berubah daripada memberikan undi mereka kepada Pakatan Harapan, sokongan gabungan itu akan turut diperolehi daripada ahli dan penyokong UMNO serta Pas.
Di dalam Pakatan Harapan, tidak ada ahli serta penyokong PKR, DAP, Amanah dan Bersatu yang teringin mahu melihat Najib kekal berkuasa lagi,  tetapi di dalam UMNO dan Pas, masih ramai, bahkan tidak mustahil lebih bertambah mereka yang menyampah terhadap Najib.
Keputusan Pas dengan menyerlahkan secara jelas di mana beradanya ia sekarang ini akan lebih memudahkan pengundi membuat pilihan. Sebab itu, keputusan terbaru Pas ini harus diucapkan dengan lafaz Alhamdulillah dan rasa penuh kesyukuran.
Pas membuka laluan lebih terang untuk Najib menuju dunia persaraan.
(ShahbudinHusin 01/05/2017).

0

0

votes
Article Rating
Kongsikan artikel ini


SABARLAH WEHHH…MASUK BN DULU KALAU NAK SANGAT JAWATAN DALAM KERAJAAN!!

Menjadikan petikan kata-kata Hadi Awang sendiri yang pernah mengucapkan mahu menjadi penasihat kepada pemerintah, seorang perwakilan di Muktamar Pas mencadangkan agar Presiden Pas itu dilantik sebagai penasihat kepada Yang Dipertuan Agong.
“Tuanku pakai jubah pergi masjid, agak-agak siapa yang sesuai jadi penasihat? Ulama yang paling sesuai. Jadi saya mahu petik ucapan presiden, “kita bukan nak ke Putrajaya sangat, yang kita nak adalah menjadi penasihat kepada ulil amri.”
“Siapa pemerintah nombor satu negara kita, kalau bukan Yang Dipertuan Agong.
“Jadi,  penasihat yang paling sesuai kepada baginda ialah presiden kita, pemimpin ulama nombor dua di dunia,” kata seorang perwakilan dari Johor di Muktamar Pas yang sedang berlangsung di Kedah sambil disambut laungan takbir para hadirin.
Nampaknya,  sejak berbaik-baik dengan Najib Razak, UMNO dan BN, Pas sudah tidak sabar-sabar lagi mahu jawatan dan kedudukan dalam kerajaan. Mereka bagai tidak mampu lagi menyembunyikan hasrat terpendam itu.
Jawatan yang diminta pula bukan alang-alang – penasihat kepada Yang Dipertuan Agong.
Tetapi, sedarkah Pas jawatan sebagai penasihat Yang Dipertuan Agong, kalau pun jawatan itu wujud atau mahu diwujudkan, ia adalah di bawah bidang kuasa kerajaan yang sedang berkuasa untuk menentukan calonnya.
Jalan paling mudah untuk membolehkan Hadi memperolehi jawatan itu ialah dengan Pas menyertai BN terlebih dahulu dan sesegera yang boleh.
Walaupun mungkin Najib boleh melantik sesiapa saja yang disukainya untuk memegang apa jua jawatan dalam kerajaan, namun dengan membawa Pas menyertai BN atau Hadi berada dalam parti yang sudah menjadi komponen BN, ia tentu memudahkan lagi proses ke arah itu.
Selagi berada di luar BN, apatah lagi sering tidak menentu pendirian, ditambah juga Timbalan Presiden Pas, Tuan Ibrahim Tuan Man pula kerap tidak bersetuju dengan kerajaan, pastinya agak sukar bagi Najib untuk melantik Hadi memegang apa-apa jawatan dalam kerajaan.
Namun, dengan membawa masuk Pas ke dalam BN – kata orang Indonesia, segalanya bisa beres!
Nampaknya juga, tidak perlulah lagi Pas bersusah payah bertanding dalam pilihanraya umum akan datang kerana dapat jadi penasihat pun sudah memadai mereka.
Lebih baiklah Pas lupakan saja hasrat mahu bertanding, buang masa dan bazir tenaga saja dibuatnya kalau menduduki Putrajaya bukan lagi impian mereka.
Masuk saja BN, lepas itu semua pemimpin Pas akan boleh jadi penasihat belaka – daripada penasihat kepada Perdana Menteri, penasihat menteri-menteri dan juga penasihat kepada semua pengerusi GLC seperti Tabung Haji, Felda dan sebagainya.
Tidakkah ia juga suatu bentuk perjuangan?
(ShahbudinHusin 30/04/2017)

0

0

votes
Article Rating
Kongsikan artikel ini


SEHINGGA MEMBIAYAI SAMAN PUN KENA DIKERAH, ADAKAH SEMUA DALAM PAS BELUM
BANYAK BACA HARAKAH?

Berkata Ketua Penerangan Pas yang gagal merebut jawatan Naib Presiden, Nasaruddin Tantawi bahawa cawangan-cawangan PAS di seluruh negara perlu menjadi pelanggan tetap akhbar Harakah kerana dengan membeli akhbar tersebut, rezeki akan dimurahkan oleh Allah.
“Ada cawangan kata tak ada duit, tak mampu nak beli Harakah.”Sebenarnya kalau cawangan itu tak ada duit, maka cawangan itu kena beli Harakah.
“Kaedahnya begitu, makin tak ada duit semakin kena infak (menyumbang),” kata beliau pada sesi penggulungan Muktamar Pas.Fatwa barukah ini?Adakah saranan ini benar-benar untuk tujuan rezeki murah atau untuk mengatasi Harakah yang bermasalah?Yang mampu pakai Audi, Velfire dan Range Rover, berapa banyak agaknya akhbar Harakah yang mereka beli?Adakah selama ini cawangan-cawangan Pas tidak cukup banyak membeli harakah sehingga mereka selalu tidak ada duit?Adakah iuga pemimpin-pemimpin Pas sendiri tidak lebih banyak membeli Harakah?
Kalau selama ini mereka cukup banyak memberi Harakah, kenapa rezeki Pas masih tidak dimurahkan Allah sehingga untuk membiayai kos saman Sarawak Report pun, derma RM5 kepada setiap ahli terpaksa dikerah?Bukankah membiayai kos saman lebih merupakan tanggungjawab pemimpin yang di atas berbanding ahli-ahli di bawah?Ingin juga diketahui, adakah Najib Razak yang menerima rezeki paling murah melalui derma RM2,600 juta merupakan pembeli Harakah paling banyak selama ini?
(ShahbudinHusin 01/05/2017).

0

0

votes
Article Rating
Kongsikan artikel ini


FAKTA ATAU AUTA?

Berikut adalah fakta tentang pencapaian Pas dalam sejarah pilihanraya Malaysia sejak 1959 sehingga 2013.
Pilihanraya 1959 (13 kerusi) – bersendirian.
Pilihanraya 1964 (9 kerusi) – bersendirian.
Pilihanraya 1969 (12 kerusi) – bersendirian.
Pilihanraya 1974 (14 kerusi) – bergabung dengan UMNO dalam BN.
Pilihanraya 1978 (5 kerusi) – bersendirian.
Pilihanraya 1982 (5 kerusi) – bersendirian.
Pilihanraya 1986 (1 kerusi) – bersendirian.
Pilihanraya 1990 (7 kerusi) -bergabung dengan Semangat 46.
Pilihanraya 1995 (7 kerusi) – bergabung dengan Semangat 46.
Pilihanraya 1999 (27 kerusi) – bergabung dalam Barisan Alternatif (Pas,PKR dan DAP).
Pilihanraya 2004 (7 kerusi) – bergabung dalam Barisan Alternatif (Pas dan PKR).
Pilihanraya 2008 (23 kerusi) – bergabung dalam Pakatan Rakyat (Pas,PKR, DAP).
Pilihanraya 2013 (21 kerusi) – bergabung dalam Pakatan Rakyat (Pas,PKR, DAP).
Entah kenapa dan berdasarkan kajian yang bagaimana, dalam PRU 14 mendatang ini, meskipun kembali bersendirian, Pas tetap mendabik dada mengatakan ia mampu menang 40 kerusi Parlimen daripada 80 yang bakal ditandinginya serta menguasai lima negeri iaitu Kelantan, Terengganu, Kedah, Perak dan Selangor.
Apakah cita-cita Pas itu merupakan hasil pemikiran luar kotak atau sekadar gembar-gembur untuk membuai penyokong mereka saja?
Pernahkah Pas menang di mana-mana negeri sebelum ini, selain Kelantan, ketika mereka bersendirian?
Kemampuan Pas mentadbir  sepenggal di Terengganu dan Kedah, sekejap di Perak serta menjadi sebahagian daripada kerajaan negeri Selangor sekarang ini, adakah kerana dibantu oleh sokongan parti lain atau disebabkan kuat kerana bersendirian?
Nik Abduh Nik Aziz kemudian membayangkan pula dengan kemenangan di lima negeri tersebut, Pas seterusnya mampu melaksanakan pemerkasaaan Akta Mahkamah Syariah atau Akta 355 di negeri-negeri berkenaan selepas PRU 14 akan datang.
Wahhh….hebatnya!!
Dalam pada itu, jika menang, siapa agaknya Menteri Besar baru daripada Pas untuk Terengganu, Kedah, Perak dan Selangor nanti?
(ShahbudinHusin 03/05/2017).

0

0

votes
Article Rating
Kongsikan artikel ini